text: 1Señor Diosqa nillawarqantaqmi: 2Qan, runaq churin, mana kasukuq llaqta chawpipin tiyashanki. Paykunaqa qhawashaspa mana rikuq, uyarishaspa mana uyariqmi kanku, millay mana kasukuq kasqankurayku. 3Chayrayku, qan, runaq churin, kaqniykikunata wakichikuy kamachi-kayman apasqa kaspa apakapunaykipaq. Hinaspan llapa runa rikushaqtin p'unchaypi wasiykimanta wak llaqtaman lloqsipunki. Ichapaschá chay hinapi yuyayta hap'inkuman, hinaña mana kasukuq kanku chaypas. 4P'unchaypin sut'ita lliw runaq rikushasqan imaykikunatapas q'epichakunki, kamachi-kayman apasqa hina puririnaykipaq, ch'isinmanpas kaqllataq ñapas apasqa runa hina lloqsipunki. 5Chaymantapas llapa rikushaqtinku perqata t'oqospa chayninta lloqsinki kaqniykikuna q'epiykusqa. 6Laqhayaykuqtintaq q'epillaykita q'epirikuspa llapanku rikushaqtin pasapunki, uyaykitataq qatakunki suyuntinta mana rikunaykipaq. Chayta ruwaspaykin Israel llaqtapaq huk willakuy kanki, nispa. 7Chaymi Señor Diospa kamachiwasqanman hina p'unchaypi q'epiyta q'epichakurqani, kamachi-kayman apanapaq. Ch'isinmantaq makiywan perqata t'oqorqani, hinaspan laqhayaykuqtin hina lliw runa rikushaqtin, q'epillayta q'epirikuspa puriripurqani. 8Tutamantataq Señor Diosqa niwarqan: 9Qan, runaq churintan chay mana kasukuq Israel runakunaqa ch'isi tapurqasunki: ¿Imatan ruwashanki? nispa. 10Chaymi ninki, Apu Señor Diosmi nin: Kayqa huk willakuymi Jerusalenpa umallinpaq, chaypi tiyaq llapan Israel runakunapaqwan, nispa. 11Nillankitaq: Ñoqaqa qankunapaq huk waqyakuy willakuymi kani. Imaynatan ñoqa ruwashani, chay hinata ruwaspan Jerusalenpi tiyaqkuna kamachi-kayman ripunqaku. 12Paykunaq umallinmi kaqninkunata q'epirikuspa tutayaykuqtin perqa t'oqonta lloqsispa ripunqa, uyanta qatarqokuspa suyuta mana rikunanpaq. 13Ñoqataqmi payta urmachinaypaq llikata churasaq, Babilonia llaqtamantaq Caldea runakunaq hallp'anman apasaq, paytaqmi ichaqa ñawsa kaspa chay suyuta mana rikunqachu, chaypin wañupunqa. 14Hinantinmanmi wayrawan hina aparparichisaq llapan oficialninkunata, yuyaychaqninkunata, soldadonkunatapas, hinaspataq qhepankuta espadantin qatipasaq. 15Maypachachus karu suyukunaman wak llaqtakunaman aparparisqa kaspankuqa, reqsiwanqakun ñoqaqa Señor Diospuni kasqayta. 16Ichaqa, pisillataqa ayqechisaqpunin hatun maqanakuymanta, yarqaymanta, onqoykunamantawan, chay hinapi may llaqtapiña kasqankupipas millay mana chanin p'enqay ruwasqankumanta yuyayta hap'inqaku, hinallataq ñoqa Señor Dios kasqaytapas reqsiwanqaku, nispa. 17Señor Diosqa nillawarqantaqmi: 18Qan, runaq churin, mikhushaspan khatatatanki, ukyashaspataq mancharikuymanta chhaphchikunki. 19Runakunatataq ninki: Apu Señor Diosmi Jerusalenpi Israel suyupipas tiyaq runakunamanta nin: Paykunan millayta awqanakunku chaymi llaksasqallaña mikhunqaku, ukyanankutapas q'aqchasqallaña ukyanqaku, suyunkupas thunisqataq ch'usaqtaqmi qhepapunqa. 20Llapan runayoq llaqtan thunisqa kanqa, suyuqa ch'inneqman tukuchisqan kapunqa. Chay hinapin paykunaqa Señor Dios kasqayta reqsiwanqaku, nispa. 21Señor Diosmi nillawarqantaq: 22Runaq churin, ¿Ima niytan munan Israel runakunaq: P'unchaykunan pasarqapun, profetaq rikhuriypi rikusqanqa manataq hunt'akunchu, nisqankuqa? 23Paykunamanmi ninki, Apu Señor Diosmi nin: Chay rimaytaqa ñoqan yanqaman tukuchipusaq, Israel runakunaqa manañan chay rimayta rimanqakuchu. Aswanmi chayamushanña lliw unanchasqakunaq hunt'akunan p'unchay, llapallanmi hunt'akunqa rikhuriypi rikuchisqakunaqa. 24Manan Israel runakuna ukhupiqa kanqachu yanqa rikhuriykunapas llunk'upayay willakuykunapas. 25Aswanmi ñoqa Señor Diosqa ima ruway munasqayta nisaq, hinan lliw nisqaypas usqhaylla hunt'akunqa. Yaw, mana kasukuq llaqta, kawsasqayki p'unchaypin rikunki lliw hunt'akusqanta. Ñoqan rimarisaq, rimarisqayqa lliwmi hunt'akunqa. Ñoqa Apu Señor Diosmi chayta nini, nispa. 26Chaymantapas Señor Diosqa nillawarqantaqmi: 27Runaq churin, lliw Israel runakunan rimanqaku: Profetaq rikhuriypi rikusqanpas willakusqanpas qhepamanraqmi hunt'akunqa, nispa. 28Chayrayku, paykunata niy, Apu Señor Diosmi nin: Rimasqaykunaqa kunallanmi hunt'akunqa, ima rimasqallaypas hunt'akunqapunin, nispa.


c: text/html

text: 1Tayta Diosninsi imatapis manarä camaptinmi Jesucristoga mayna caycarganna. Tayta Dioswan caycashganpitami cay pasaman Jesucristo shamorgan. Paywan purirmi yachasishgancunata wiyayargä. Saynöpis quiquintami ricayargä y saludayargäpis. Saymi pï-maytapis musyasiyä payta chasquicur gloriacho imayyagpis cawanansipä cashgansita. 3Saynölami gamcunatapis ricayashgäta y wiyayashgäta musyasiyä chasquicuyaptiqui lapansipis Tayta Diosninsipa y surin Jesucristupa maquincho cawanansipä cashganta. 4Cay cartata gamcunapä apaycäsimö liyircur cushishla cawayänayquipämi. Cay cartacho yäsishgäcunata chasquicuyaptiquimi nogapis cushicushäpä. 5Tayta Diosninsega acsinömi caycan. Payga manami imaypis mana alitaga ruransu. Tayta Diosninsi sayno cashgantami Jesucristo yachasiyämash. Saynölami nogacunapis yachasiyä Tayta Diosninsi acsino cashganta. 6Saymi maygansipis: “Tayta Dios munashgannömi cawaycä” nicar jusalicorga lulacuycansi. Jusalicorga sacäpacushnömi caycansi. Sayno carga manami rasunpaypasu Tayta Diosninsi munashganno cawaycansi. 7Alilata rurar cawashpansimi isanga jucninsi jucninsipis cuyanacur cawaycansi. Saynöpis surin Jesucristo nogansi-raycu wanur yawarninta jichashganpitami Tayta Diosninsi lapan jusansicunata perdonamansi. 8Maygansipis jusaynag cashgansita yarparga quiquilansimi jusaynag-tucuycansi. Sayno yarparga lutantami yarpaycansi. 9Jusalicush carga Tayta Diosninsita perdonta manacushun. Sayno manacushgaga perdonacog cashpanmi jusalicushgansicunata perdonamäshun. Mayjina jusasapa cashgapis lapan jusansicunatami maylamäshun. 10Tayta Diosninsi nican lapan runacuna jusayog cayashgantami. Sayno nicaptin maygansipis jusaynag-tucorga Tayta Diosninsi nishgancunata manacagmanmi churaycansi. Sayno carga manarämi wilacuyninta chasquicushcansiräsu.

robotstxt: allowed

filter: keep


text: 1Cuví chi noo quɨvɨ nyitatú ñáyɨvɨ. Ta ra Jesús cuahan ra cua cachi ra vehe noo ra cuví nuu chi ra fariseo. Ta suhva ca fariseo cuan cañañi ra chi ra Jesús tatu ñáá cha ña vaha cunyacuvi ra. 2Yucuan ta nuu ra Jesús nyaá noo ra cuhví cha yɨhɨ́ cuiño chii. 3Tyicuan ta quichaha catyi ra Jesús chi ra casacuaha ley vehe ñuhu ta chi ra fariseo: ―¿Atu vaha sanduvaha yo chi ñáyɨvɨ cuhví quɨvɨ nyitatú yo? ―catyí ra. 4Tyicuan ta tandɨhɨ ra cuan, taxi taxi cacuvi ra. Yucuan cuví nu tyiso̱ ra Jesús ndaha ra sɨquɨ ra cuhví cuan. Ta sanduvaha̱ ra chi ra. Ta natachi̱ ra chi ra na cunuhu ra. 5Tyicuan ta quichaha catyi ra Jesús chi ra fariseo: ―Tatu canacava noo burru sana ndo, o nonga quɨtɨ sana ndo chichi noo xahva, ¿atu ma cutava ndo chi tɨ tañi tyehe ri, vasɨ quɨvɨ nyitatú yo cuví? ―catyí ra. 6Tyicuan ta inga chaha tucu taxi cuii ri nɨcunyicu ra fariseo. Vatyi ña ñihi ca ra tuhun nacahan ra. 7Cha nyehe̱ ra Jesús vatyi tandɨhɨ ra canyicú vico cuan nacachí ra tyayu vaha ca cunyaa ra. Tyicuan ta quichaha chaha ra tuhun ihya chi ra: 8―Nya quɨvɨ cuhun ndo vico tandaha, ma nanducu ndo tyayu vaha ca cunyaa ndo. Vatyi coto quichi inga ra cha cahnu ca cuvi ican saha ndo, 9ta coto quichi ra cha nacatyi tuhun ta catyí ra chuun: “Cu̱hva tyayu chiña. Vatyi cunyaa ra ihya.” Tyicuan ta yoho chihin cha cahán nuun, ta cuhvon. Yucuan ta cunyaun nu ndɨhɨ. 10Soco catyí chi ndo, vatyi nya quɨvɨ nacatyi tuhun ra chi ndo, cunyaa ndo noo nu ñima ri tuhun. Vatyi quichi maa ra cha nacatyi̱ tuhun chi ndo ta catyi ra chi ndo: “Ra tahin, ña̱ha, cu̱nyaun nu tyayu vaha tyehe.” Ta tyicuan caa sacucahnu ra chuun nu ñáyɨvɨ nyicú yuhu mesa chuhun. 11Vatyi yóó ra cha cahnu sahá chii, cuquehen ra tɨcahan nuu. Ta yóó ra cha ndahvi sahá chii, cahnu cucuvi ra ―catyí ra Jesús. 12Tyicuan ta quichaha catyi tucu ra chi ra nacatyi̱ tuhun chi ra: ―Nya quɨvɨ coo vico vehun, ma nacatyi tuhun chi ra tahun, nɨ chi yañun, nɨ ri chi ñáyɨvɨ chuun, nɨri chi ñu nyicú yuvehun ñu tyayɨɨ. Vatyi ñu cuan cuví nacatyi tuhun ñu chuun, na coo tucu vico vehe maa ñu. Tyicuan ta nacahnya ñu cuenda cha chaha̱n ñu vico vehun. 13Soco cua catyi chuun vatyi nya quɨvɨ coo vico vehun, nacatyi tuhun chi ñu ndahvi, chi ñu cuhví, chi ñu coxo, ta chi ñu cuaa. 14Tyicuan ta sɨɨ cuví chuun, vatyi ñu cuan ma cuvi natyiyahvi ñu chuun. Soco cuñihun yahvun quɨvɨ cunandoton chihin ñáyɨvɨ vaha. 15Ta chiñi̱ noo ra cha nyaá yuhu mesa cuan tuhun cahán ra Jesús. Ta quichaha catyí ra chi ra: ―Sɨɨ xaan cuvi chi ñu cachi nu nyacá ñaha Nyoo ―catyí ra. 16Tyicuan ta catyí ra Jesús: ―Noo ra cuan savaha̱ ra noo vico cahnu vavaha vehe ra. Ta nacatyi̱ tuhun ra chi cuaha xaan ñáyɨvɨ. 17Tyicuan ta chaa̱ cuhva cha cuxiñi ñu, ta tachi̱ ra chi musu ra nacana ra chi ñu. Vatyi cha chaa̱ cuhva cha cuxiñi ñu. 18Soco tandɨhɨ ñu cuan quichaha catyí ñu vatyi ma cuhun ñu. Ta noo ra cuan catyí ra: “Ni sate̱ noo ñuhú. Ta cuñí chi cuhin cunyehi. Ican tuhun chiquén na saha ra tucahnu iñi chii vatyi ma cuhin.” 19Tyicuan ta inga tucu ra cuan catyí ra: “Ni sata cuiri ohon tahan yunta quɨtɨ. Ta cuhin cunyehi tatu vaha tɨ. Ican tuhun chiquén tumañi iñi chi ra na saha ra tucahnu iñi chii, vatyi ma cuvi cuhin.” 20Tyicuan ta inga tucu ra cuan catyi ra: “Ni ndɨhɨ tandahi, ta ma cuvi cuhin”, catyí ra. 21Tyicuan ta musu ra cuan cuanuhu ra. Ta nacatyi ra tandɨhɨ tuhun cuan chi ra cha tachi̱ chi ra. Cha chiñi̱ ra savaha vico cuan cha tyicuan caa, ta cuxaan xaan ra. Ta catyí ra chi musu ra: “Cua̱han tandɨhɨ maa ityi. Ta quichi nyacon chi ñu ndahvi, chi ñu cuhví, ta chi ñu coxó, ta chi ñu cuaa”, catyí ra. 22Ta cha yaha̱ nachaa̱ musu cuan ta catyi̱ ra chi ra cha tachi̱ chi ra: “Cha sacuvi̱ tandɨhɨ maa cha catyún. Ta nuñá ca chichi vehe”, catyí ra. 23Tyicuan ta chitoho ra catyí ra chi ra: “Cua̱han cua nducu ca chi ñu tandɨhɨ maa ityi. Ta sa̱nɨñun chi ñu na quichi coyo ñu, vatyi na cutu chichi vehi. 24Vatyi catyí chuun vatyi ni minoo ñu cha nacatyi̱ tuhin cha xihna ri, ma cachi ñu chihin” ―catyí ra Jesús. 25Cuaha xaan ñáyɨvɨ nyicón chi ra Jesús. Tyicuan ta nanyehe ra chi ñu, ta quichaha catyí ra: 26―Tandɨhɨ nyoho cha nyicón ndo chii, tatu cuñí ca ndo chi ñáyɨvɨ chi ndo ican saha chi yuhu, ñima cuende yɨhɨ́ ndo. Ta tatu cuñí ca ndo chi maa ndo ican saha chi yuhu, ñima cuende yɨhɨ́ ndo. 27Vatyi nya nyoho cha ña cuñí ndo nyehe ndo tundoho cha cunyicon ndo chii, ña tahán chi cuví ndo ñu cuende, vatyi cha nyehe ndo tɨndoho yucuan cuví cruzi cha tahán chi cuiso ndo. 28Vatyi tatu nya nyoho cuñí ndo savaha ndo noo vehe cahnu, xihna ca cunyaa ndo ta ndichi xiñi ndo tatu caña xuhun ndo cha cananyaa ndo vehe cuan. 29Vatyi tatu quichaha sacacu ndo vehe cuan, ta quichaha ña cuví sandɨhɨ ndo vatyi ñahri ca xuhun ndo, cuacu nyaa ñáyɨvɨ chi ndo. 30Ta cuacatyi ñu: “Ra cuan quichaha savaha ra vehe ra, ta nɨ ña cuví sandɨhɨ ra”, cucatyi ñu. 31O tatu noo rey cha cuñí cañi tahan chihin inga rey ¿atu ña chicunyaa xihna ra ta ndichi xiñi ra tatu ñihi uchi mil sɨndaro cha cuahan chihin ra cua cañi tahan chihin inga rey cha vachi chihin oco mil sɨndaro cuan? 32Tatu chitó ra vatyi ma cuvi chasaha ra chi inga rey cuan, tyicuan ta cañi ca vachi rey cuan, ta tachi ra chi noo musu ra vatyi cucatyi ra chi rey cuan na ndɨhɨ tuhun yucuan ri. 33Ta tyicuan caa cuví chi nyoho. Tatu ma cahnya iñi ndo tandɨhɨ maa cha cuñi ndo ta cha cumi ndo, ma cuvi cunyicon ndo chii. 34’Vaha ñɨɨ vatyi sacu uhva chi cha cachi yo. Soco tatu ndɨhɨ cha uhva chi, ña vaha ca chi. 35Ñahri ca tyiño cuví saha chi. Ta sacuita yo vatyi ña vaha ca. Nya nyoho cha cutuñí iñi ndo, tya̱soho ndo tuhun cahín ―catyí ra Jesús.


text: 1Kunanwanqa kinsa kutitañan watukamusqaykichis. Yuyariychis: “Iskay otaq kinsa testigokunaq rimarisqanwanmi ima huchachaypas chaninchakunqa”, nisqata. 2Iskaykaq kutipi watukamuspaymi huchallikuqkunata anyarqani, paykunatan kunanpas karupi kashaspay wakmanta anyamuni, hinallataq wakinkunatapas. Huktawan hamuspayqa manan paykunataqa hinallatachu qhawasaq. 3Chaymi qankuna yachankichis ñoqata Cristo rimachiwasqanta, chaytapunitaqmi maskhasharqankichispas. Cristoqa manan qankunapaq pisi kallpachu, aswanpas qankunapin atiyninta rikuchin. 4Arí, pisi kallpa hinan chakatasqa karqan, ichaqa Diospa atiyninwanmi kawsashan. Ñoqaykupas Cristowan hukllachasqa kaspan pisi kallpa kayku, ichaqa Diospa atiyninwanmi paywan kawsasaqku qankunata yanapanaykupaq. 5Qankuna kikiykichista t'aqwikuychis allinpunichus iñiypi kashasqaykichista, arí, qankuna kikiykichista reqsikuychis. ¿Manachu qankuna kikiykichis yachankichis Jesucristo qankunapi kashasqanta? Diospa mana chaskisqan kaspallachá manaqa yachawaqchischu. 6Ichaqa munanin ñoqaykuqa Diospa chaskisqan kasqaykuta yachanaykichista. 7Diosmantataq mañakuyku ama ima mana allintapas ruwanaykichispaq, manan ñoqayku allinpaq hap'isqa kanaykupaqchu, aswanpas qankuna allinkaqta ruwanaykichispaqmi, manan imananpaschu Diospa mana chaskisqan hinaña kayku chaypas. 8Manan imatapas ruwayta atiykumanchu cheqaq-kaypa contranpiqa, aswanpas cheqaq-kaypa allinnillanpaqpunin. 9Chayraykun pisi kallpa kaspaykupas qankuna kallpasapa kaqtiykichis kusikuyku. Hinaspa Diosmanta mañakushayku hunt'asqa-kayman chayanaykichispaq. 10Kay cartatan qelqamuykichis manaraq hamushaspay, chayman chayamuspa Señorpa atiy qowasqanwan amaña k'arak simikunawan qankunata ninaypaq. Señorqa chay atiyta qowarqan qankunata iñiypi wiñachinaypaqmi, manan qankunata urmachinaypaqchu. 11Chay hinaqa, wawqe-panaykuna, kusikuychis. Kawsayniykichispi hunt'asqa-kayta munaychis, yuyaychasqayta hap'ikuychis, huk sonqolla kawsaychis, thak-kaypi kawsaychis, hinan thak-kayta qowaqninchis munakuwaqninchis Dios qankunawan kashanqa. 12Hukkuna hukkunawan ch'uya much'aykuywan napaykunakuychis. 13Iñiypi llapa wawqe-panakunan napaykamusunkichis. 14Señor Jesucristoq saminchaynin, Diospa munakuynin, Santo Espirituq yanapayninpas llapallaykichiswan kachun.


text:
Much'aykusqayki Mariya
Much'aykusqayki Mariya (latin simipi: Ave Maria) nisqaqa Kathuliku Inlisyapi Qullana Mariyata yupaychanapaq mañaymi.
Much'aykusqayki Mariya[llamk'apuy | pukyuta llamk'apuy]
Mañaypa ñawpaq kaq rakinqa Dyuspa Simin Qillqapi Anqilpa Napaykuyninmi (Lukas 1:28 ), Mariyap watukuyninpi Elisabetpa Napaykuyninpas (Lukas 1:42 ). Qhipaq kaq rakintataq taytakurakuna 13 ñiqin pachakwatapim yaparqanku.
Qhichwa simipi[llamk'apuy | pukyuta llamk'apuy]
- Much'aykusqayki Mariya,
- Dyuspa grasyanwan hunt'asqan kanki,
- Apunchik Dyusmi qamwan,
- warmikunamanta qullananmi kanki,
- wiksaykimanta paqarimuq Jesus wawaykiri qullanantaqmi.
- Santa Mariya, Dyuspa Maman,
- ñuqayku huchasapakunapaq mañapuwayku kunan, wañuyniyku pachapipas.
- Hinataq kachun (= Amén).
Latin simipi[llamk'apuy | pukyuta llamk'apuy]
- Ave Maria, gratia plena,
- Dominus tecum,
- benedicta tu in mulieribus
- et benedictus fructus ventris tui Jesus.
- Sancta Maria, Mater Dei,
- ora pro nobis peccatoribus,
- nunc et in hora mortis nostrae.
- Amen.
Hawa t'inkikuna[llamk'apuy | pukyuta llamk'apuy]
- Runasimipi Kristiyanu Mañaykuna
- Much'aykusqayki Mariya (achka rimaykunapi)


text: 1Elimmantataq llapan Israel llaqta puririrqan, hinaspan Elimwan Sinaiwan tupay Sin ch'inneqman chayarqanku. Paykunaqa Egipto suyumanta lloqsimpusqanku qhepatan iskaykaq killaq chunka phisqayoq p'unchayninpi chayarqanku. 2Chay ch'inneqpin llaqtallantin Moisés contra Aarón contra chhuchupakuspanku 3nirqanku: –Allinchá kanman karqan Egipto suyupi Señor Diosqa wañuchiwasunman karqan chayqa, chaypin aychatapas mikhunatapas saksanaykukama mikhurqayku, qankunataq ichaqa kay ch'inneqman pusamuwankiku llapallaykuta yarqaypi wañuchiwanaykikupaq, nispa. 4Hinan Señor Diosqa Moisesta nirqan: –Hanaq pachamantan mikhunata parachimusqaykichis. Runakunan sapa p'unchay lloqsinqa, hinaspanmi chay p'unchayllapaq pallanqaku, chaywan yachachikuyniykunata kasukunkuchus icha manachus chayta yachanaypaq. 5Soqtakaq p'unchaypiqa sapa p'unchay pallasqankumantaqa huk chay chhikatawan pallaspanku wayk'ukuchunku, nispa. 6Chaymi Moiseswan Aaronwanqa llapa Israel runakunata nirqanku: –Ch'isiyaykuytan yachankichis Señor Diospa Egipto suyumanta pusamusqasuykichista. 7Paymi uyarirqan pay contra chhuchupakusqaykichista, chaymi tutamanta rikunkichis Señor Diospa qhapaq-atiyninta. Ñoqaykuri, ¿pitaq kayku contraykupi chhuchupakunaykichispaq? nispa. 8Moisesqa nillarqantaqmi: –Señor Diosmi uyarirqan pay contra chhuchupakusqaykichista, chaymi mikhunaykichispaq ch'isinman aychata qosunkichis, tutamantataq askha mikhunata qosunkichis. Ñoqaykuri, ¿pitaq kayku? Manan contraykutachu chhuchupakurqankichis, aswanpas Señor Dios contran, nispa. 9Chaymantataq Moisesqa Aaronta nirqan: –Llapa Israel llaqtata niy: Señor Diosman qayllaykamuychis, paymi uyarirqan chhuchupakusqaykichista, nispa. 10Llapa Israel llaqtaman Aarón rimaykushaqtintaq llapallanku ch'inneq ladoman qhawarirqanku, hinan Señor Diospa lliphlli-kaynin phuyupi qonqaylla rikhurirqan. 11Señor Diostaq Moisesta nirqan: 12–Ñoqan Israel runakunaq chhuchupakusqanta uyarini, paykunata nimuy: Ch'isiyaykuytan aychata mikhunkichis, tutamantataq mikhunata saksanaykichiskama mikhunkichis, ahinapin yachankichis ñoqa Diosniykichis Señor Dios kasqayta, nispa. 13Chay ch'isinpachataq yuthukuna hamuspa karpa-karpaman wakwaykamurqan, tutamantapaqtaq karpa-karpa muyuriqman sullamurqan. 14Sulla waksipuqtintaq ch'inneq pampantinpi rikhurirqan qasa qhopaman rikch'akuq p'altachakuna. 15Chayta rikuspataq Israel runakunaqa imachus kasqanta mana yachaspa, ninakurqanku: –¿Imataq kayri? nispa. Chaymi Moisesqa paykunata nirqan: –Kayqa mikhunaykichispaq Señor Diospa qosqasuykichis t'antan. 16Kaymi Señor Diospa kamachikusqan: Chayta sapanka pallaychis may chhikatachus mikhunaykichisman hina, hayk'a runachus karpaykichispi kasqanman hina, sapankapaq iskay litrota hina pallankichis, nispa. 17Chaymi Israel runakunaqa chay hinata ruwarqanku, wakinmi pallarqanku askhata, wakintaq pisillata. 18Pallasqankuta tupunapi tupuqtinkutaq mana puchurqanchu askhata pallaqpaqpas, manallataq pisirqanchu pisillata pallaqpaqpas. Sapankan pallarqan mikhunanpaq hina. 19Hinamantataq Moisesqa paykunata nirqan: –Manan pipas pallasqanmantaqa paqarisninpaq puchunqachu, nispa. 20Chaypas wakinninkuqa manan Moisesta kasurqankuchu, aswanmi qhepantin p'unchaypaq wakinta puchuchirqanku, ichaqa kururqapuspan asnaripurqan, Moisestaq paykunata phiñarikurqan. 21Sapa paqarmi sapanka pallarqan mikhuy atinanta hina, inti q'oñiriqtintaq chullurqapurqan. 22Soqtakaq p'unchaypitaq tawa litrota hina sapankapaq pallarqanku, chaymi llapan ayllu umalli runakunaqa Moisesman chayta willaq rirqanku, 23hinan Moisesqa paykunata nirqan: –Kaymi Señor Diospa kamachikusqan, paqarinqa samana p'unchaymi, Señor Diospaq t'aqasqa samana. Imatapas wayk'unaykichistaqa kunan wayk'uychis, imatapas t'impuchinaykichistaqa kunan t'impuchiychis. Imapas puchuqniykichistataq paqarinpaq waqaychaychis, nispa. 24Chaymi paykunaqa Moisespa kamachikusqanman hina paqarisninpaq waqaycharqanku, manan kururqanpaschu asnarirqanpaschu. 25Hinaqtinmi Moisesqa nirqan: –Kunanqa Señor Diospaq t'aqasqa samana p'unchaymi, chayrayku kunan mikhuychis, manan kunanqa campopi tarinkichischu. 26Soqtantin p'unchaymi pallankichis, qanchiskaq p'unchaytaq ichaqa samana p'unchay, chay p'unchayqa manan imapas kanqachu, nispa. 27Wakinninkutaq qanchiskaq p'unchaypi pallakuq lloqsirqan, manataq imatapas tarirqankuchu. 28Chaymi Señor Diosqa Moisesta nirqan: –¿Hayk'aqkamataq kamachikuyniykunatapas yachachikuyniykunatapas manaqa kasukuyta munankichischu? 29Uyariychis, ñoqa Señor Diosmi samana p'unchayta churapuykichis, chayraykun soqtakaq p'unchaypiqa iskay p'unchaypaq mikhunata qoykichis. Chhaynaqa, sapanka qanchiskaq p'unchaypi karpanpi kachun, amataq pipas chaymanta lloqsichunchu, nispa. 30Hinan llaqtaqa qanchiskaq p'unchaypi samakurqan. 31Israel runakunataq pallasqankuta maná nispa suticharqanku, culantro muhu hinan karqan, yuraqtaq, mielniyoq llaphllallaña t'anta hina. 32Chaymantataq Moisesqa nirqan: –Kaymi Señor Diospa kamachikusqan: Iskay litro tupunaman maná nisqa mikhuna t'antata hunt'achiychis, hinaspa mirayniykichispaq waqaychaychis, Egipto suyumanta pusamuspay ch'inneqpi qankunaman mikhuchisqay t'antata rikunankupaq, nispa. 33Moisestaq Aaronta nirqan: –Mankachata hap'iy, hinaspa chayman iskay litro tumpan yaparisqa maná nisqa mikhunata churaykuy. Chaytataq Señor Diospa qayllanman churaykunki, mirayniykichispaq waqaychasqa kananpaq, nispa. 34Hinan Aaronqa Señor Diospa Moisesta kamachisqanman hina mankachata waqaychanapaq kamachikuy simi waqaychana arcaq ñawpaqenman churaykurqan. 35Chhaynatan Israel runakunaqa maná nisqa mikhunata tawa chunka watantin mikhurqanku, runaq tiyasqan hallp'aman chayanankukama, Canaán suyu qorpaman chayanankukama. 36(Tupuqkuqa iskay chunka litro haykuq efa nisqa tupunapin).


text: 1Romapaq tukuy impwistuta kubrakuqkuna, uchasapakuna ima qimikaranllapa, Jesusta uyakuq. 2Kay runakunaraykumi fariseukuna, Moise's mantakushanta yach'ar yach'achikuqkunaqa, jurapar kaynu rimaqllapa Jesuspaqqa: "Kayqami tukuy uchayjun runakunawan tantakar pulla mikunllapa" nir. 3Chaynu niyatinllapami Jesusqa kay kumparasyunta parlaran chay rimaqkunataqa kaynu nir: 4"Qamkunapa mayqannikillapapis kanman syin uyshaykillapa. Chaymanta chay syin uyshaykillapamantaqa uksitu chinqanman. Chaynu chinqatinqa, ¿manachu chay wakinkunataqa chaylapi dijar rinkimanllapa chay chinqasha chaypaq maskakuq tarinaykillapakaman? 5Chaymi nishaykillapa: Ashwan tarirnaqa kusa aligrina riyankillapa kanqa uyshitaykitaqa matanqakurna. 6Wasiman ch'arnaqa tukuy aylluykikunata, amiguykikunata tantar niyankillapa kanqa: 'Aligriyashunllapa kananqa, chay uyshayta chinqachisha karay, chaytaqa tarishana kani' nir. 7"Chaymi nishaykillapa: Chaynumi unaq syilupi Dyusninchikpis aligriyan, uk runa uchanta dijar payman tikrakatinqa. Chay wakin achka mana uchayjunchu kani niqkunapaqqa mana yaqqa kwintachakanchu. Chaqa paykunaqa ninllapa manari uchayjunnachu kanchikllapa nir. 8"Uk warmi dyis qillayniyjun kayar, imanupi ukta chinqachinman. Chaynu chinqachirqa, ¿manachu lamparanta kachkar, wasinta pichar ima manyaqla maskakunman tarinankaman? 9Chaymi chay warmiqa, qillayninta tarirnaqa amigankunata, riqsinankunata tantar ninman: 'Aligriyashunllapa, tarishanami kani chay qillayniyta chinqachishaytaqa' nir. 10"Chaymi nishaykillapa: Imanutaq kay warmisita qillayninta tarir aligriyan, chaynumi Dyusninchikpa angelninkunapis kusata aligriyan, uk runa uchanta dijar Dyusmanna tikrakatinqa nir". 11Jesusqami kay kumparasyuntapis parlakuran: "Uk runami ishkay wamrayjun karan. 12Chaymi uk kutiqa chay wamrakaq chayqa taytanta niran: 'Taytay nuqapa partiy kaq irinsyayta qumay' nir. Chaynu nitinqa taytanqa irinsyantaqa ishkantinta wamrankunataqa quran. 13"Chaymanta ayka diyakaqmantaqa chay wamrakaq wamranqa, taytan irinsyanta qushanta limpula rantikur, qillaywan riran uklaw nasyunta. Chaynu rirmi chaypiqa munashannulla tar, riqchaq imakunata rantir ima tukchiran qillaynintaqa. 14"Chaymanta limpu qillayninta gastar tukchishana katinqa, chay nasyunpiqa allipla mallaq tyimpu karan. Chaymi payqa allipla mallaqpaqna puriran. 15Chaynu mallaqnarmi, chay nasyunllamanta uk runaman qimikaran trabajachinanpaq. Chaymi chay runaqa kach'aran kuchikunata michinanpaq. 16Piru chay wamraqami kusalata mallaqnashanrayku kuchipa mikunanta mikunatinmapis, mana mayqanpis qararanllapachu imalatapis. 17"Chaynu mallaqpaq qischakarmi kaynu nir yarpuran: Taytaypa wasinpimaqami kusa achka sirbikuqkuna unta mikur ima tanllapa. ¡Nataq nuqa-shuypaqa kaypi mallaqpaq wanuyanina! 18Dijur taytaypa wasinman tikrakar, taytaytaqa nishaq: 'Taytay, uchakushami kani Dyusmanta, qammantapis. 19Chaymi, manana wamraykipaq riqsimanaykipaqqa allinchu kani. Ashwan riqsimay trabajadurnikikunata yupay' nir. 20Chaynu nirmi, tikrakaranna taytanmanqa. "Chaymanta wasinman ch'ayatinnaqa, taytanqa largukaqllapi rikar, kusalata llakir kallparan wamrantaqa tariq. Tarirnaqa abrasar muchar saludaran. 21Chaymi wamranqa niran: 'Taytay, nuqaqami uchakusha kani Dyusmanta, qammantapis. Chaymi manana wamraykipaq riqsimanaykipaqqa allinchu kani' nir. 22"Chaynu nitinmapis, taytanqa sirbikuqninkunata mantaran kaynu nir: 'Kananllami shumaq rach'pata rikar yakachipamayllapa; didunpi surtijata yakachiyllapa, chaynulla llanqichiyllapa ima' niran. 23Chaynullami chay runaqa sirbikuqninkunataqa niranpis: 'Kusa mas gurdu animalta apamur wanuchiyllapa, fyistata rurar mikunallapapaq. 24Chaqa kay wamraymi wanusha yupayna karan. Nataq kanan-shuypaqa kawsamusha yupayna. Chinqashami karan, tarishanchikllapana kananqa'. Chaynu nirmi fyistata ruraq qallariranllapana. 25"Chaykamanmi, chay byijukaq wamranqa ch'akranllapiraq karan. Chaymanta wasinman ch'amuyarnaqa, uyaparan takiqllapata. 26Chaymi chay sirbikuqkunamanta ukta qayamur, imatataq chay wasinpiqa rurayanllapa, nir tapuran. 27Chaynu taputinmi chay sirbikuqqa niran: 'Wamrakaq ukniki tikrakamur kusa allin ch'amusha katinmi, taytaykiqa animalta wanuchichimashallapa, fyistata rurananpaq' nir. 28"Chaynu willatinqami, chay wamraqa alliplata piñakur wasi rurimanqa mana yaykunaranchu. Chaymi taytan lluqshimur rugaran ruriman yaykunanpaq. 29Piru chay wamranqami niran: 'Taytay, nuqamaqa michka añutataq sirbishusha kani. Piru chaynu sirbishur, qam munashaykilata ruratiymapis manami uk taksha chibulamatapis qumashaykichu, amiguykunawan fyistakunaypaqqa. 30Nataq kay wamrayki qillayninmatapis yanqa warmikunawan tar tukchir, ch'amutin-shuypaqa, ashwan paypaqqa fyistamatapis rurayanki mas gurdulla animalnikita wanuchir ima'. 31"Chaynu wamran nitinqa, taytanqa niran: 'Wamray, chaqa qamqa nuqapaqa maydiyapis pullay kankiri. Chaymi tukuy imay kaqkunaqa qampaqna. 32Piru kay ukniki tikrakamusha chaypaqqami allin fyistata ruranapaq. Chaqa payqa wanusha yupay chinqasha karan. Piru ashwan kananqa allinta tarishanchik. Chayrayku fyistakuyanchik' nir".


text: 1Tata Diosqa parlamuwaspa, niwarqa: 2Runaj Churin, Israel aylluman uj rijch'anachinata parlay. 3Paykunaman niy: Tukuyta Kamachej Tata Diosqa kayta nin: Uj manchay jatun anka Libanoman chayamusqa. Lijrasnenqa manchay jatuchaj, sayt'ustaj kasqanku, tukuy laya color phurusniyojtaj. Jinapi uj cedro sach'aj puntanta jap'ispa, 4aswan jatun kaj ramanta p'akisqa. Chantá qhatojkunaj jallp'ankuman chay ramata apaspa, uj llajtaman plantaykusqa. 5Chantá chay llajtamanta mujuta oqharispa, uj sumaj llank'asqa jallp'aman tarpuykusqa, ashkha yakuyoj mayu kantupi sauceta jina. 6Mujumanta p'utumuspa, ashkha ramasniyoj ch'ampa uva sach'a wiñasqa. Ramasnenqa anka ladoman wiñashasqa, saphisnintaj jallp'a ukhuman chinkaykushasqa. Ajinata chay mujoqa uva sach'aman tukusqa. Ramasnin ijimuspa, sumajta wiñasqanku. 7Waj anka kallasqataj aswan jatumpuni, jatuchaj lijrasniyoj, ashkha phurusniyojtaj. Chaypacha uva sach'aqa chay ankaj ladonman, saphisninta, ramasninta ima wiñachisqa, yakuwan qarpasqa kanampaj. 8Chantapis, sumaj jallp'aman plantasqa kasqa, maypichus ashkha yaku kasqa, chayman, chaypi sumajta wiñaspa poqonampaj, k'acha uva sach'amantaj tukunampaj. 9Paykunaman niy Noqa Tukuyta Kamachej Tata Diosqa kayta nisqayta: Kay sach'aqa mana allintachu wiñanqa. Chay ankaqa saphisninta sik'iraspa, poqoyninta urmarachispataj, chay sach'ata ch'akirpayachenqa. Tukuy q'omer laqhesnin ch'akiraponqa, pisi kallpallawan, pisi runasllataj saphinmantapacha sik'enqanku. 10Wajnejman plantajtimpis, wiñanmanchu? Manachu inti llojsimuynejmanta wayra wayrarimojtin, tukuynin ch'akiponqa? Arí, ijimunan kashajtin, pachampi ch'akiponqa. 11Tata Diosqa parlamuwaspa, nillawarqataj: 12Tapuriy kay contraypi sayaykoj aylluta: Entiendenkichejchu chay rijch'anachina ima niytachus munasqanta? nispa. Chantá nillaytaj paykunaman: Babiloniaj reynin Jerusalenman jamorqa; reyniykita, chantá kamachejkunatawan jap'iraspa, Babiloniaman paykunata presosta aparqa. 13Chantá reypa mirayninmanta uj qharita jap'erqa, jurachispataj, paywan uj tratota ruwarqa. Chay jallp'amanta aswan sumachaj runasniykita presosta apakapullarqataj. 14Chayta ruwarqa Judá reinoqa pisi atiyniyoj rikhurinampaj, manataj paypa contranta sayariyta atinampaj, astawampis tratota ruwasqanta mana p'akispa kawsanallampajpuni. 15Chay churasqan reyrí Babiloniamanta reypa contranta oqharikuspa, Egiptoman runasta kacharqa, ashkha caballosta, ashkha soldadostawan apachimunanta mañaspa. Allinchu paypaj kanman? Chay imasta ruwajqa atinmanchu llusp'iyta? Pichus tratota p'akejqa atinmanchu ayqeyta? 16Noqa Tukuyta Kamachej Tata Diosqa kawsayniyrayku juraspa, nini: Pichus reyman juramentota ruwasqanta qhesachajqa, paywan tratota ruwasqantapis p'akejqa Babiloniapi wañonqa, maypichus payta churarqa, chay rey tiyakun, chay llajtapi. 17Wañuchinaku maqanaku ratopitaj Faraonqa mana paytaqa yanapanqachu jatun atiyninwan, nitaj runaswampis, maypachachus jallp'a moqosta, perqastataj muyuynimpi sayarichenqa ashkha runasta wañurachinampaj chaypacha. 18Chayqa ajina kanqa, imaraykuchus Israelpa reynin jurasqanmanta asiykukuspa, trato ruwasqanta p'akerqa. Makinta jaywaspaña kunan kay tukuy imasta ruwasqanrayku wañuymantaqa mana llusp'enqachu. 19Tukuyta Kamachej Tata Diosqa nin: Kawsayniyrayku jurani: Paywan juramentota ruwasqayta pisipaj qhawaspa, tratota ruwasqayta p'akerqa. Chayrayku paymanta cuentata mañasaj. 20Ch'ipayta paypa patanman choqaykamusaj chaywan jap'isqa urmanampaj. Chantá Babiloniaman payta apachisaj, chaypitaj tukuy imata contraypi ruwasqanmanta cuentata mañasaj. 21Wañuchinaku maqanakupi aswan sumachaj soldadosnin wañurachisqa kanqanku, chaykunamanta kawsashaj puchojkunataj tawantin ladosman ch'eqerachisqa kanqanku. Chantá yachankichej Noqa Tukuyta Kamachej Tata Dios kayta parlasqayta. 22Tukuyta Kamachej Tata Diosqa nillantaj: Aswan jatun kaj cedro sach'aj puntanta p'akiraspa plantaykusaj; aswan jatun kaj q'omer puntanta p'akiraspa, chayta Noqa kikiy plantaykusaj manchay jatun orqo pataman. 23Israelpi aswan jatun orqopi plantasaj. Chantá ramasnin may jinata thansarenqa, poqonqataj; manchay sumaj cedromampuni tukonqa. Tukuy laya animales llanthun urapi kakonqanku, tukuy laya p'isqostaj ramasnimpi thapachakonqanku. 24Chantá campopi tukuynin sach'as kajkuna yachanqanku Noqa Tata Dios, jatunchakoj sach'asta urmachisqayta, juch'uypaj qhawasqa sach'atataj wiñachisqayta, q'omer sach'ata ch'akichisqayta, ch'akisqa sach'atataj q'omeryachisqayta. Noqa Tata Diosmin chayta nini, nisqaytataj junt'asaj.


text: 1Chaymantan noqaqa rikurani huk angelta hanaq pachamanta urayamushaqta. Chay angelqa urayamushasqa ukhu pachapa llaventa, hinallataq hatun-hatun cadenatawan makinpi apayukuspanmi. 2Hinaspan chay angelqa dragonta hap'ispa, waranqa watapaq chay hatun-hatun cadenawan wataran. Chay dragonmi ñawpaq mach'aqwayqa karan. Paymi reqsisqa karan Diablowan hinallataq Satanaswan ima. 3Hinaspan chay dragontaqa ukhu pachaman wikch'uyuran. Hinaspan chay ukhu pachamanta lloqsimunan punkuta alli-allinta wishq'aspa sellaran, saynapi kay pacha nacionkunapi tiyaq runakunata amaña engañananpaq, asta chay waranqa wata cumplikunankama. Ichaqa chay waranqa wata pasaruqtinñan, chay dragonqa pisi tiempollapaq kacharisqa kanqa. 4Chaymantan noqaqa rikullaranitaq ashka tiyana tronokunata. Chay tronokunapin atiyta chashkiq runakuna tiyayuranku juzganankupaq. Saynallataqmi noqaqa rikurani wañuq runakunapa almankutapas. Paykunatan kunkankuta kuchuspa wañuchiranku, Jesucristomanta, hinallataq Diospa palabranmanta willakusqankurayku. Paykunaqa chay millay animalta, hinallataq imagennintapas manan adorarankuchu, nitaq marcanwanpas mat'enkupi, nitaq makinkupipas marcachikurankuchu. Paykunan kawsarimuspanku Jesucristowan kushka waranqa wata gobiernaranku. 5Ichaqa wakin wañuqkunañataqmi mana kawsarimurankuchu asta waranqa wata cumplikunankama. Kaymi karan primer kaq kawsarimuyqa. 6Ancha kusisqan kanqaku chay primer kaq kawsarimuypi kawsarimuqkunaqa. Paykunaqa Diospa akllasqan llaqtamanmi pertenecenku. Chayraykun ishkay kaq wañuyqa manaña atiyniyoqchu paykunapaqqa kanqa. Aswanmi paykunaqa Diospa, hinallataq Cristopa sacerdotenkunaña kanqaku. Hinaspan paykunaqa Dioswan hinallataq Cristowan kushka waranqa wata gobiernanqaku. 7Chay waranqa wata cumplirukuqtinmi preso kasqanmanta Satanasqa kacharisqa kanqa. 8Hinaspan Satanasqa kay pachapi Gogwan hinallataq Magogwan sutichasqa nacionkunata engañananpaq lloqsimunqa. Chay ishkaynin nacionkunaqa representan kay pachapi tawantin lawpi llapallan nacionkunatan. Hinaspan Satanasqa chay enteron nacionkunamanta soldadokunata huñumunqa, guerrapi peleananpaq. Chay nacionkunapa soldadonkunaqa lamar qochapi aqo hinaraqmi mana yupay atina kanqa. 9Hinaspan chay soldadokunaqa tukuy lawmanta hamuspanku, Diospa ancha khuyakusqan ch'uya llaqtata muyuriyunqaku. Ichaqa Diosmi hanaq pachamanta nina parata parachimuspa, diablopa chay ejercitonta q'alata ruphachinqa. 10Chaymantan diabloqa azufreyoq nina rawray qochaman wikch'uyusqa kanqa, kay pachapi runakunata engañasqanrayku. Chay qochallamantaqmi chay millay animalpas, hinallataq chay falso profetapas wikch'uyusqa kanqa. Chaypin tuta p'unchaw wiña-wiñaypaq ñak'arinqaku. 11Chaymantan noqaqa huk hatun yuraq tiyana tronota, hinallataq chay tronopi tiyaqtapas rikurani. Hinaqtinmi chay hatun yuraq tronopi tiyaqpa ñawpaqninmanta, kay pachapas hinallataq hanaq pachapas wiñaypaq chinkapuranku. Chaymi manaña ni pipas chaykunataqa rikurankuñachu. 12Hinaspapas noqaqa rikullaranitaqmi ashka wañusqa runakunata. Paykunan kawsarimuspa sayashasqaku chay hatun yuraq tronopa ñawpaqninpi. Paykunaqa kasqaku kay pachapi importante kaq runakuna, hinallataq mana importante kaq runakunan. Hinaqtinmi ashka librokuna kicharisqa karan; hinallataq Diospi creeqkunapa sutinku escribisqa kaq Libro de la Vida nisqa libropas kicharisqallataq karan. (Chay libropin Diospi cheqaqta creeqkunapa sutinkuqa escribisqa kasqa, Dioswan wiñaypaq kawsanankupaq). Chaymi llapallan wañuqkunaqa ruwasqankuman hina juzgasqa karanku, chay librokunapi escribisqa kasqanman hina. 13Hinaqtinmi lamar qochapas, wañuypas, hinallataq ukhu pachapas llapallan wañusqakunata entregapuran. Chaymi sapankamanku ruwasqankuman hina juzgasqa karanku. 14Chaymantan wañuypas, hinallataq ukhu pachapas nina rawrashaq qochaman wikch'uyusqa karanku. Chay nina rawrashaq qochan ishkay kaq wañuyqa. 15Saynallataqmi chay Libro de la Vida nisqa libropi sutinku mana escribisqa kaq runakunapas chay nina rawrashaq qochaman wikch'uyusqa karanku.


text: 1Rey Belsasar kinsa watastaña kamachishajtin, noqa Daniel ñawpaj mosqoypi jina rikusqaymanta qhepata ujtawan rikullarqanitaj. 2Noqa mosqoypi jina rikusqaypi Susa nisqa llajtapi, Elam sutiyoj provinciaj jatun llajtampi kashasqani, Ulai nisqa mayu kantupi. 3Chantá karusta qhawarispa, mayu kantupi uj carnerota rikorqani. Iskay jatuchaj wajrasniyoj karqa, ujnin kajtaj aswan jatun karqa ujninmantaqa. Chay jatun kajtaj qhepamanqa aswan jatunman wiñarqa. 4Chay carnerotaqa rikorqani wajrashajta inti yaykuynejman, wichaynejman, uraynejmantaj. Mana ima animalpis ñawpaqempi sayaykuyta aterqachu. Imatapis munasqanta ruwarqa, astawan astawantaj kallpayojman tukorqa. 5Chay rikusqaypi unanchashajtillayraj, uj chivo rikhurimorqa inti yaykuynejmanta. Phawaspa jina corremusharqa, manaña pampamampis sarurerqachu. Chay chivotaj iskaynin ñawisnin chawpinejpi uj jatun wajrayoj karqa. 6Chantá mayu kantupi rikusqay iskay jatuchaj wajrasniyoj carneroman correykuspa, tukuy kallpanwan teqeykorqa, 7iskaynin wajrasnintataj p'akirparerqa. Carnerojtataj manaña kallpan karqachu kutichikunampajqa. Chantá chivoqa carnerota pampaman urmachispa, sarorqa, nitaj pipis carnerotaqa chivomanta kacharichej karqachu. 8Chay chivoqa manchay atiyniyojman tukorqa. Chaywampis ajina kallpampi kashajtin, jatun wajranqa p'akisqa karqa, chaynejllamantataj tawa wajras p'utumorqanku. Chay wajraspa puntasninku tawantin ladosman qhawashaj karqanku. 9Chantá ujnin wajranmanta uj juch'uy wajrita llojsimorqa, chaytaj manchayta wiñarqa uraynejman, inti llojsimuy ladoman, sumaj jallp'a nisqa ladomantaj. 10Chhikantapuni wiñarqa, cielopi ch'askasman chayanankama. Chay ch'askasmanta wakinkunata pampaman urmachimuspa, sarurarqa. 11Payqa janaj pachapi kajkunaj kurajninkojpa contrampi sayaykorqa, sapa p'unchay Diosman jaywana kajtapis chinkacherqa, Diosta yupaychana cheqatataj thuñerqa. 12Sajra kayninman jina, maypichus ñawpaj p'unchaykunapi Diosman jaywanasta q'olachej kanku, chayman soldadosninta jaraykucherqa, cheqa kajtataj pampacharqa. Tukuy imatapis munasqanta ruwarqa, tukuy imataj paypajqa allin llojserqa. 13Chay qhepata uyarerqani uj angelqa waj angelta tapurishajta: Mayk'ajtaj tukukonqa, sapa p'unchay jaywana altarpi rikukushan, chayri? Mayk'ajkamataj kanqa kay millay juchari? Mayk'ajkamataj Señorpa Templonta, chantá, Señorpi creejkunatawan saronqankuri? nispa. 14Chay uj angeltaj kuticherqa: Iskay waranqa kinsa pachajniyoj p'unchaykuna, ch'isin paqarin junt'akunankama ajina kanqa. Chaymantaraj Diospa Templonqa llimphuchasqa kanqa. 15Noqa Daniel qhawashaspa, chay mosqoypi jina rikusqayqa imatachus niyta munasqanta yachayta munarqani. Jinallapi ñawpaqeypi uj sayashaj runaman rijch'akoj rikhurerqa. 16Ulai nisqa mayumantataj runata parlamojta uyarerqani, paytaj nerqa: Gabriel, chay runaman mosqoypi jina rikusqanta sut'inchay, nispa. 17Chantá Gabrielqa qayllaykamuwajtin, noqa mancharikuywan pampakama k'umuykorqani. Paytaj niwarqa: Runaj Churin, kayta yachay: Chay mosqoypi jina rikusqaykeqa kashan kay tiempo tukukunanmanta, nispa. 18Pay parlashawajtillanraj, yuyayniy chinkawarqa, sinch'i puñuywan jina pampapi uyamanta wijch'usqa rikhurerqani. Chantá, pay sayarichiwaspa, 19niwarqa: Sumajta willasqayki, Diospa phiñakuynin tiempopi imachus jamonqa, chayta, imaraykuchus chay mosqoypi jina rikusqaykeqa chay tiempoj tukukuyninmanta willashan. 20Iskay wajrasniyoj carneroqa kashan Mediaj reynin, jinataj Persiaj reynin ima. 21Chivoqa Greciaj reynin. Iskaynin ñawisnin, chawpipi jatun wajrantaj ñawpaj kaj rey. 22Chay jatun wajra p'akikojtinkama, cuentanmanta tawa wajras p'utumorqanku, chaykunaqa niyta munan, tawa nacionesman chay nacionqa t'aqakunankuta. Chaywampis chay tawaqa mana ñawpaj kaj nación jina atiyniyojchu kanqanku. 23Maypachachus kay nacionespa kamachiyninku tukukonqanku, juchallikuyninkupis junt'akonqa chaypachaqa, uj machu machu rey sayarenqa chaykunaj cuentankupi ch'awkiyanapajtaj may churasqa kanqa. 24Atiyniyoj kanqa chaypis, mana pay kikimpa kallpanwanchu atiyniyoj kanqa. T'ukunapaj jina tukuy imatapis phirenqa, tukuy ima ruwasqampitaj allin renqa. Atiyniyoj runasta chinkachenqa. Diospa ayllunmanta kaj ashkha ajllasqa runastapis chinkachillanqataj. 25Ch'awkiyanapaj may churasqa kasqanrayku, tukuy sajra ruwasqampi allin renqa. Sonqompi may jatun kasqanta yuyakonqa. Ni imamanta llakiyniyoj tiyakojkunata wasanchaspa, ch'inllamanta wañurachenqa. Kurajkunaj Kurajninkojpa contrampipis sayaykullanqataj. Chay Kuraj Kajrí, chay sajra reyta atipaspa chinkachenqa. Chaytaqa mana pi runachu ruwanqa. 26Ch'isin paqarinta mosqoypi jina rikusqaykeqa cheqapuni. Kunanqa chayta sonqoykipi waqaychay, imaraykuchus unaymantaraj junt'akonqa, nispa nerqa Gabrielqa. 27Chay qhepata noqa Daniel umphupacha karqani, chantá unaysituta onqosqa karqani. Chaymanta jatarikuspa, naciompi kamachi jina imachus ruwanayta ruwallarqanipuni. Noqataj mayta t'ukusharqani chay jinata rikusqaymanta, nitaj imatachus niyta munasqanta unanchayta aterqanichu.


text: 1Chauraga lapansi sharcurcur, Jesusta aywachipäcura mandag Pilatomanmi. 2Chaura Pilatopa naupanchrümi juchachayta galacayärin cay nir: “Cay runatam tarirärï runanchicunata lutanta cay nir yachrayächigta: ‘Ama pägapäcuychu patentita Romachru mandagtaga’. Nätan ‘Munayniyog Cristom cayä’ ninran cansi”. 3Nipäcuptinmi Pilatoga tapura: “¿Gamchu Israel castacunapa reynin cayanqui?” Niptinmi Jesusga nira: “Au. Gam nimangaynuymi cayä”. 4Chaura Pilatoga nira Diospa wayinchru mandagcunatawan waquin runacunatam: “Manam ima juchantas tarïchu cay runapataga” nir. 5Nätan paycunaga yapay yapaysi gaparaypam nipäcura: “Judeachru lapan runacunatam yachrayächin lutanta rurapäcunanpag. Galayamura Galileapitam, cananga nä caychrümi yachrayächin” nir. 6Chay nipäcugta Pilato mayarurmi tapura: “¿Cay runaga Galilea runachu?” nir. 7Chay runacuna “Au” niräriptinga, pusharachira Galileachru mandag Herodesmanmi. Paysi chay junagcunaga cayara Jerusalenchrümi. 8Chaura Herodes Jesusta ricapururga, aliscam cushicurura unaypita regueyta munar. Nätan paypita achca cutim ima rurangantas mayacura, “Chaymi ricayaptï imalatas rurayunmanga” nira. 9Chaura achca cutim Herodesga tucuynaypa tapura. Chaynuy tapuyaptinsi Jesusga upälalam cacura. 10Chaychru carcayaratan sacerdöticunapa mandagnincunawan, Moisés isquirbinganpita yachrachigcunas, pasay chaynuyla juchacharcayar. 11Chaura Herodesga, jinaman soldäduncunawanmi Jesusta manacagpag ricapäcur asipapäcunanpag jacuräripura alisca shumag jacuta, reypa jacun nirayagta. Chaypitaga cutirachira Pilatomanmi. 12Chay junagga Pilatowan Herodesga alipam rimapänacarärira. Nätan chaycamaga chregnipänacurcaram. 13Chaura Pilatoga gayachira sacerdöticunapa mandagnincunatawan, marcachru mandagcunatam, jinaman waquin runacunatam. 14Chaypitam cay nira: “Gamcuna cay runata nogaman aywachipäcamuray. ‘Runacunatam lutanta yachrayächin’ nirmi. Nätan nogaga naupaycunachru tapur manam ima juchantas tarirächu gamcuna juchacharcayangaynuyga. 15Manam ni Herodessi juchanta tarishachu. Chaymi cayman cutirachimun. Ricapäcungaynuysi manam cay runaga imatas rurashachu wanuchisha cananpagga. 16Astiyla astircachishag, jinarcur cachrarirushag” niram. 17[Nätan Pilatoga chay fiesta wichan juc runatam carcelpita cachrarichrag cara.] 18Chaura runacunaga lapansi gaparapäcura: “¡Manam chay Jesusta cachrarinayta munapäcüchu! ¡Antis Barrabasta cachrariparcämayga!” nir. 19Chay Barrabasta jitayapäcusha cara carcelman marcachru runacunata lutanta rurapäcunanpag sucsutanganpitam, nätan runata wanuchinganpitam. 20Nätan Pilatoga Jesús cachrariyta munar, yapaymi runacunata rimapara. 21Jinaman paycunaga lapan calpanpam gaparapäcura: “¡Cruzchru wanuchun! ¡Cruzchru wanuchun!” nir. 22Nätan Pilatoga nä quimapaypam runacunata nira: “¿Imatamar lutantaga rurarayan? Nogaga manam tarïchu ima juchan cangantas wanuchisha cananpagga. Astiyla astircachishag, jinarcur cachrarirushag”. 23Pilato chaynuy niyaptinsi paycunaga chaynuylam gaparapäcura, cruzchru wanunanpag. Chaynuy gaparayälarmi munarcayanganta tarirärira. 24Chaura Pilatoga “Gamcuna nipäcamangannuy ruracächun” niram. 25Chaura cachrarirura carcelchru cayag runa wanuchig Barrabastam manacurcangannuy. Nätan Jesustam paycunata gorura munanganta rurapäcunanpag. 26Jesusta wanuchipäcunanpag nä aywarcayächiptinmi, aywayämunag pampapita juc runa Simón jutiyog. Payga cara Cirene marcapitam. Paytam charircur cruzta apachipäcura Jesuspa guepanta. 27Chaytam gatirapäcura chranin runacuna. Nätan waquin warmicunam Jesuspita alisca wagapäcura, jinaman laquicurcara. 28Jinaman Jesusga chay warmicunatam rircärir cay nira: “Jerusalén warmicuna, ama nogapita wagapäcuychu, antis wagapäcuyga quiquiquicunapita nätan wawaycunapita. 29Chrämungam cay nipäcunan junagcuna: ‘Imaläninrag mana wachray yachragcuna, mana chrichruy yachragcuna, wamrata mana chuchugcuna’. 30Chaychrümi ichaga runacuna alisca cunchur jircacunata cay nipäcungaga: ‘Nitipäcamay’. Jinaman lömacunatas nipäcunga: ‘Chapapäcamay wanupäcunäpag’ nir. 31Nätan juc verdi montinuysi cayagta caynuy rurarcayämarga, ima rurasharag capäcunga chaqui montinuysi cayag runacunaga” nira. 32Jesustawan aywachipäcuratan runa wanuchigcunatas ishcayta wanuchipäcamunanpag. 33Chaura ‘Uman tullu gotu’ nipäcunganman chrarärichirga Jesusta cruzmanmi clävarärira chay runa wanuchigcunatawan, jucnintam derëchanman, jucninta ichogninman. 34Nä cruzman clävaräriptin Jesusga Dios Taytantam cay nira: “Tayta, cay runacunatar juchancunapita perdonayuy. Manam musyapäcunchu pita rurarcayangantas” nira. Chaypitam soldäducunaga Jesuspa jacunta chüsarcur aypunacarärira. 35Nätan runacunam chaychru rircararcayara ima-aygatas rurapäcunganta. Jinamanmi Jesusta marca mandagcuna asipapäcura cay nir: “Juctagä salvara. Canangar quiquin salvacuchun razonpa Dios cachramungan salvacug carga” nir. 36Chaynuytan soldäducunas asipapäcura, jinaman ashuyurmi vinagrita upyachiyta munapäcura, 37cay niyar: “Gam Israel castacunapa reynin carga, quiquiqui salvacuy”. 38Nätan caratan uman patanchru quima rimaychru, isquirbishas. Chay cara griegochrümi, latinchrümi, jinaman hebreochrümi. Chayga cara: “CAYMI CAYAN ISRAEL CASTACUNAPA REYNIN” nir isquirbisham. 39Chaynuytan chay runa wanuchigcunapita jucnincag cruzchru clävarayagsi Jesusta ashliparatag cay nir: “Razonpa Cristo carga, mänar quiquiqui salvacuy, jinaman nogacunatas salvapäcamay” nir. 40Chaymi cruzchru clävarayag chay jucnincagga piñapara cay nir: “¿Manachu manchacunqui Diosta, paysi noganchinuysi cunchuyaptin? 41Noganchiga cagpitam cunchuyanchi lutan ruranganchicunapita, nätan cay runaga manam ima lutantas rurashachu”. 42Nircurga Jesustam nira: “Tayta, mandayta galayur nogapita yarparcunquimar”. 43Niptinmi Jesusga nira: “Razonpam niyag: Pasay-pacham nogawan canqui Dios cayanganchru”. 44Nä chraupi junagnuy cayaptinmi pacha yanauyarura. Chaynuy yanauyashala cara quima üranuyran, 45intis pasaymi yanauyarura. Chaylam Diospa wayin ruyichru racta telonsi lachirura chraupipa. 46Chaura Jesusga lapan calpanpam nira: “Tayta, chrasquiynar almäta” nira. Chay nircularmi wanurura. 47Nätan soldäducuna mandag Roma runaga, chaynuypa Jesús wanugta ricapururga Diostam alawara. Jinarcurmi “Cay runaga razonpa mana juchaynagmi cara” nira. 48Jinaman chaychru carcayag lapan runacunas Jesusta chaynuypa wanugta ricarärirga, aywacurcara pëchunta cutacurcayarmi laquicuypita. 49Nätan Jesuspa lapan reguenacuynincunawan Galileapita shamug warmicunaga, rircarapäcura carulapitam lapan imas pasagta. 50Nätan chaychrümi cayara José jutiyog runas. Pay cara ali runam, jinaman alita ruragmi. Payga cara Judeachru cayag Arimatea marcapitam, jinaman Israel castacunachru mandagcuna castam. 51Josësi shuyayara Diospa munayninchru cawaytam. Chaymi payga mana munarachu mandag-mayincuna Jesusta wanuchipäcunanta. 52Chaypitam payga Pilatoman aywarcur “Noga Jesusta enterramushag” nirura. 53Chaura “Äri” niruptinga cruzpita jorgarcamurmi, wancurura juc yurag sagpiwan. Chaypitam chrurarura gagachru uchrcusha mushog mïchuman. 54Chay junag camachracurcara jamana junagpagmi. 55Galileapita Jesuswan shamug warmicunas aywapäcuram. Chaychrümi ricapäcura imaynuypa Jesusta chrurapäcungantas. 56Nä cutirärimurga camaripäcura perfümicunatam Jesusta lushipäcunanpag. Jinacarcärirga jamana junagchru jamapäcura Dios ningannuylam.


text: 1Gamcuna imapitapis rimanacorga ¿imanirtä quejanacog aywaycäyanqui autoridäcunaman? Saypa trucanga ¿imanirtä quiquiquipura arreglayanquisu? 2¿Manacu gamcuna musyayanqui Jesucristuta mana chasquicog runacunata juzganansipä Tayta Diosninsi churamänansipä cashganta? Sayno caycaptenga ¿imanirtä imapis captin quiquiquipura arreglayanquisu? 3¿Manacu musyayanqui angilcunatapis juzganansipä cashganta? Sayno canansipä caycaptenga ¿imanirtä arreglashwansu waugui-panicuna rimanacuyaptinpis? 4Sayno caycaptenga maygan wauguiwan o paniwanpis rimanacurcur ama aywayaysu Jesucristuta mana chasquicog autoridäcunamanga. 5¿Manacu gamcunacho pilapis can sayno rimanacuyaptiqui arreglayäshunayquipä? Quiquiquipura arreglayänayquipa trucanga pengaypämi autoridäcunaman gamcuna aywaycäyanqui quejanacuyänayquipä. 6Sayno rimanacorga mana alitami ruraycäyanqui. Nircurpis pengacuyänayquipa trucanga Jesucristuta mana chasquicog autoridämanrä aywaycäyanqui quejanacuyänayquipä. 7Autoridäcunacho quejacur gänayaptiquipis Tayta Diosta mana cäsucog runacuna jamuräyäshunquimi. Sayno caycaptenga rabianäsiyäshuptiquipis ¿imanirtä upälacuyanquisu? Suwapäyäshuptiquipis ¿imanirtä: “¿Imanäshätä? Jina apacusunpis” niyanquisu? 8Jesucristuta chasquicushgana caycarga ¿imanirtä gamcuna rabianäsinacur suwapänacur cawaycäyanqui? 9¿Manacu gamcuna musyayanqui jusalicur cawag runacunaga Tayta Diospa naupanman mana chäyänanpä cayashganta? Manami paypa naupanman chäyangasu chinërucuna, waynäcogcuna, ïdulucunaman yäracogcuna, adulteriucho cagcuna, olgupura warmiwanno punucogcuna, 10suwacogcuna, wachacashcuna, upyagcuna, washarimacuna y saqueapacogcunapis. Manami mayganpis sayno jusalicogcunaga Diospa naupanman chäyangasu. 11Gamcunapis waquinniquega naupata saynölami jusalicur cawayargayqui. Sayno caycäyaptiquimi Santu Espíritu tantyasiyäshushcanqui Jesucristuta chasquicuyänayquipä. Jesucristuta chasquicuyaptiquinami lapan jusayquicunata Tayta Diosninsi perdonayäshushcanqui paypa maquinchöna cawayänayquipä. 12Gamcuna nicäyanqui munashgayquita rurayänayquipä librina caycäyashgayquita. Niyashgayquino captinpis manami jusalicur cawayänayquipäsu libri caycäyanqui, sinöga Tayta Diosninsi munashganno cawayänayquipämi. 13Waquin runacuna niyan: “Wanur pachansita apacunansipä caycaptenga cawashgansiyag micushun upushun.” Waugui-panicuna, runacuna sayno niptinpis nogansega gloriacho cawanansipämi caycansi. Saynöpis manami prostitüta warmiwan puricunansipäsu Tayta Diosninsi cuerpunsita camamashcansi, sinöga pay munashganno cawanansipämi. 14Saynöpis manami say runacuna niyashganno ushacänalansipäsu caycansi, sinöga Jesucristuta Tayta Diosninsi cawarisimushgannölami nogansitapis cawarisimäshunpä. 15¿Manacu musyayanqui Jesucristuta chasquicur Tayta Diospa wamran caycashgansita? ¿Tayta Diospa wamran caycarsurä prostitüta warmiwan punucushun? ¡Wauguicuna, saytaga ama rurayaysu! 16¿Manacu gamcuna musyayanqui prostitüta warmiwan punorga juc casta carpis paywan say castalana caycashgayquita? Warmiwan punogcunapäga Tayta Diosninsipa palabranchöpis caynömi guelgaraycan: “Warminwan tarnami jäpa carpis paywan say castalana ricacun.” 17Say guelgaraycashgannölami Jesucristuta chasquicorga Jesucristuwan say castalana caycansi. Jesucristuwan say castala caycarga ¿imanöpatä prostitüta warmicunawan punucushwan? 18¿Manacu musyayanqui gamcunacho cananpä Santu Espirituta Tayta Diosninsi cachamushganta? Saynöpis ¿manacu musyayanqui Santu Espíritu tashgan templo caycäyashgayquita? Santu Espíritu tashgan templo caycarga majayquiwanno ama piwanpis lutala punucuyaysu. 20Tayta Diosninsi gamcunataga Jesucristupa yawarninwanmi rantiyäshushcanqui. Tayta Diosninsi rantiycäyäshuptiquinaga mana jusalicuypana cawayay.


text: 1Suk diya chawpi diya washan Tata Dioswan parlanankuna oras kaptin Pedruka Juanwan Tata Diospa wasinman rirkansapa. 2Chaypi suk mana puriy atipak runa karkan. Chay runaka wakllidu chakiyuk nasirkan. Tukuy diya familyankuna paytaka pushaksapa chay wasi punkunpi tiyachik tukuy yaykuk runakunata kullkita mañananpa. Chay punkupa shutin karkan Allima Punku. 3Chay runaka Pedruwan Juanta kawashpa chay punkuta yaykuykaptinkuna kullkita mañarkansapa. 4Chashna mañaptinkuna paykunaka kawarkansapa. Chaypina Pedruka willarkan: —Kawawaysapa. 5Chashna willaptin chay runaka kushikushpa chaparkan kullkita kunkasapa nishpa. 6Chashna chapaptin Pedruka willarkan: —Manami nima kullki nima kuri tiyawanchu. Tata Dios yanapawaptin yanapayki. Nasaret llaktamanta Jesukristupa shutinpi willayki: ¡Atarimushpa puriy! 7Chashna willashpa Pedruka alli ladu makinmanta apishpa atarichirkan. Chashna atarichiptin chay runapa chakinkuna rasllana sinchiyarkan. 8Chaypina payka shayarimushpa kallarirkan kuskata puriyta. Chashna sanuyashpana Pedruwan Juanwan tantalla Tata Diospa wasinpi yaykurkansapa. Kushikuyninwan brinkaypi brinkaypi purishpa Tata Diosta kuyashpa alabarkan. 9Chashna brinkaypi purishpa Tata Diosta alabaptin tukuy runakuna kawarkansapa. 10Kawashpankuna manchakushpankuna almirarkansapa. Allita riksirkansapa chay Allima Punkupi kullki mañakuk runa kananta. 11Chaypina chay sanuyadu runaka Pedrumanta Juanmanta mana kacharikunayarkannachu. Tata Diospa wasinpi suk alarpi karkansapa. Chay alarpa shutin karkan Salomonpa Alarnin. Chaypi kaptinkuna tukuy Tata Diospa wasinpi tiyak runakuna sukaman almirashpankuna kallparkansapa chay sanuyadu runata kawak. 12Chaypina Pedruka paykunata willarkansapa: —Judiyumasinikuna ¿imapatí almirashpa yuyankichi kikinikunallamanta kay runata sanuyachishkaynikunata? Manami kikinikunallamantachu kay runataka sanuyachishkanisapa. Mana ni Tata Diosta kuyashkaynikunaraykuchu sanuyachishkanisapa. 13Chay ñawpa Abrahampa Isakpa Jakobopa awilunchikunapa Tata Diosninkuna wambran Jesusta sukaman kuyashpa willarkan tukuy layapi kamachikuk kananpa. Chashna kamachikuk kashpa ñukaykunata yanapawashkasapa kay runata sanuyachiyta. Kankuna chay Jesustaka romano awtoridarkunaman pusharkankichi. Chaypina chay awtoridar Pilato kacharinayaptinpish mana munarkankichichu kacharinanpa. 14Willarkankichi suk suwa runata kacharinanpa. Willarkankichi chay mana uchayuk alli rurak Jesustaka wañuchichinanpa. 15Chashnamanta kankunaka chay mana tukuyniyuk kawsayta kuwakninchi Jesustaka wañuchirkankichi. Chashna wañuchiptikichipish Tata Dioska paytami wañushkanmanta kawsachimushka. Ñukaykunaka kawsamushkanwasha Jesustaka kawashkanisapa. Chay kawashkaynikunata willaykaykichi. 16Jesusta kreyishkaynikunarayku kay riksinaykichi mana puriy atipak runataka sanuyachishkanisapa. Tukuy kankuna kawashkankichi Jesusta kreyishpaynikuna sanuyachishkaynikunata. 17Wawkinikuna, yachani kankuna kamachikuknikichiwan Jesusta wañuchichishpaykichi mana yacharkankichichu imatami rurankichi nishpa. 18Ñawpa tiempu Tata Dioska alli yachachikuk runakunata willarkan sielumanta shamudu salvakuk runata wañuchinaykichita. Chayrayku kankuna Jesusta wañuchichishpaykichi Tata Dios ñawpa rimashkantashina rurarkankichi. 19Chayrayku uchaykichita wanashpa kunanmantapacha Jesukristuta kreyiychi Tata Dios uchaykichimanta perdonashunaykichipa. Chaypira payka yanapashunkichi kushikuypuru kawsanaykichipa. 20Tata Dioska ñawpamantapacha rimarkan Jesus salvashuknikichi kananta. Paytaka kashkan kay allpaman kachamunka. 21Jesukristuka sielupi kiparinan tiyan chay ñawpa alli yachachikuk runakuna rimashkankunashina Tata Dios rikchak layata kuskanpi allichanankaman. 22Moisespish ñawpa awilunchikunata chay layallata willarkansapa: “Tata Diosninchika miraknikichimanta suk alli yachachikuk runata akllanka. Paymi ñukashina alli yachachikuk kanka. Paytaka allita kasunaykichi tiyan. 23Mana payta kasuptikichi Tata Dios karkushunkichi.” 24Chaymanta ñawpa yachachikuk Samuelmantapacha tukuy alli yachachikukkuna chay layallata yachachikurkansapa. Willarkansapa imatami kay tiempupi Jesukristu ruranka nishpa. 25Tata Dios ñawpa yachachikuk runakunata willarkansapa kankunata yanapashunaykichita. Chaymanta chay ñawpa awilunchikunawan paktuta rurashpa willarkan kankunatapish yanapashunaykichipa. Awilunchi Abrahamtapish willarkan: “Kanpa miraknikikunata yanapashpayni tukuy allpapi kawsak runakunatapish yanapashasapa.” 26Tata Dios chaylla wambran Jesusta wañushkanmanta kawsachimushpa kankunaman primeru kachamurkan yanapashunaykichipa. Chashna yanapashushpaykichi munan uchaykichimanta wanashpa payllata kasushpa kawsanaykichipa.


text: 1Chayrayku munasqa hermanosníy, qankunata anchata rikuyta munashaykichej, imaraykuchus qankuna kusikuyniy, t'inkaytaj kankichej. Kunanqa munakusqasníy, sinch'ita sayaychej Señorpi. 2Hermana Evodiata, hermana Sintiquetawan tukuy sonqo nini uj sonqolla Señorpi kanankuta. 3Jinallatataj qantapis noqa jina ruwaj masi, mañakuyki chay hermanasta yanaparinaykita, imaraykuchus paykunaqa noqawan khuska mayta kallpakorqanku evangeliota willaspa. Clementepis, chay ujkunapis yanapallawarqankutaj. Paykunaj sutinkoqa kawsay libropi qhelqasqa kashan. 4Kusikuychejpuni Señorpi. Ujtawampis nillaykichejtaj: Kusikuychej, nispa. 5Tukuy runas yachachunku k'achas kasqaykichejta. Señorqa qayllapiña kashan. 6Ama imamantapis phutikuychejchu, astawanqa Diosmanta mañakuspaqa, imatachus munasqaykichejta mañakuychej, tukuy imamanta graciasta qospallapuni. 7Chantá Diosqa chay mana unanchay atina sonqo tiyaykuyninta sonqosniykichejman churanqa, chaytaj sonqoykichejta, yuyayniykichejtawan waqaychanqa Cristo Jesuspi. 8Kunanqa hermanos, kayta niykichej: Kay imaspipuni yuyaychej: Tukuy cheqa kajpi, tukuy allin kajpi, tukuy cheqan kajpi, tukuy ima llimphu kajpi, tukuy k'acha kajpi, tukuy allimpaj qhawasqa kajpi ima. Sichus sumaj kanman, chayrí jatunchanapaj jina kanman chayqa, chay imaspipuni yuyaychej. 9Noqamanta yachaqakusqaykichejta, jap'isqaykichejta, uyarisqaykichejta, noqata ruwajta rikusqaykichejta ima ruwaychej. Sonqo tiyaykuchej Diostaj qankunawan kanqa. 10Anchatapuni kusikorqani Señorpi, qankuna ujtawan noqamanta yuyarikuwasqaykichejmanta. Yachanitaj noqamanta mana qonqapusqaykichejta; chaywampis mana atisharqankichejchu imaynamantachus yanapariwayta. 11Chaytaqa mana pisiwasqanraykuchu nini. Manachayqa yachasqa kani imayna kasqaypipis sonqo junt'asqa kayta tiyapuwasqanwan. 12Yachani wajcha jina imaynachus kawsakuyta, jinallataj chhika patapi kawsakuytapis. Yachasqa kani sajsasqa kaypi, chayrí yarqhasqa kaypipis, jinallataj ashkha kapuyniyoj kaypi, pisichikuypipis. 13Imallapipis tarikuspa, atipayta atisajpuni, kallpachawajniy Cristopi kasqayrayku. 14Chaywampis, allinta ruwarqankichej llakiyniypi yanapawaspa. 15Qankuna Filiposmanta kajkuna yachankichej jina, Macedoniamanta puririmushajtiy, qankunalla iglesia jina qolqewan yanapawarqankichej, chay cheqapi evangeliota willayta qallarishajtiy. Mana waj iglesias qolqewan yanapawarqankuchu nitaj pimantapis qolqeta jap'erqanichu, manachayqa qankunallamanta. 16Tesalonicapi kashaspa pisichikushajtiy, kutin kutinta qolqeta apachimuwarqankichej. 17Noqaqa mana mask'ashanichu astawan qonawaykichejta, manachayqa mask'ashani Diospa ñawpaqempi allin ruwasqasniykichej aswan ashkhapuni kananta. 18Kunankamaqa ashkhataña qankuna qowankichej. Ashkhaña kapuwan, sonqo junt'asqataj kani, imaraykuchus Epafroditowan apachimuwasqaykichejta jap'iniña. Chay apachimuwasqaykichejqa ima munay q'apashaj jaywana jina, chaytaj Diospaj allin qhawasqa, Payta kusichejtaj. 19Diosniytaj jatun kaynimpa qhapaj kayninman jina, imachus pisisunkichej, chayta junt'achipusonqachej Cristo Jesusnejta. 20Dios Tatanchejqa wiñaypa wiñaynimpaj yupaychasqa kachun. Ajina kachun. 21Napaykapuwaychej Cristo Jesuspi ajllasqa kajkunata. Tukuy hermanos noqawan kajkunapis napaykamusunkichej. 22Diospaj t'aqasqa kajkunapis napaykamullasunkichejtaj, astawanqa jatun kamachej Cesarpa wasimpi kajkuna. 23Señorninchej Jesucristoj qhasilla k'acha yanapaynenqa tukuy qankunawan kachun.


text: 1Suk diya Jesuska rirkan kamachikuk fariseo runapa wasinpi mikuk. Chay diya karkan samana diya. Chaypi mikuykaptinna Jesusta chiknik fariseo runakuna chatanayashpankuna chapaykarkansapa. 2Chaypina Jesuspa ñawpakninman shamurkan suk punkiy unkuyuk runa. 3Jesus payta kawashpa fariseokunata Moisespa killkadunta yachachikuk runakunata tapurkansapa: —¿Imatatí Moisespa killkadunpi yachachiwanchisapa? ¿Almitiwanchichu manachu samana diya unkudu runata alliyachinanchipa? 4Chashna Jesus tapuptinkunana chay fariseo runakunaka mana nimata aynirkansapachu. Chaypina Jesuska chay unkudu runataka makinmanta apishpa alliyachishpa willarkan wasinman kutinanpa. 5Chaymanta fariseokunata willarkansapa: —May willawaychi. Samana diya ichara wambraykichi vakaykichi suk uchkupi urmanman. Samana diya kaptin ¿maykan kankunatí chay uchkupi urmaduta mana surkunkichiman? 6Chashna Jesus willaptinkunana fariseo runakunaka mana nimata atiparkansapachu ayniyta. 7Chay fariseopa wasinpi mikuk yaykushpankuna runakuna munarkansapa ashwan alli bankupi tiyariyta. Chayta kawashpana Jesuska willarkansapa: 8—Mash uyariwaychi. Suk kasarachikuk runa funsiaman konvidashuptikichika ama chay kasarakkunapa ladunpi tiyariychichu. Chaypi tiyariptikichika ichara kanmanta ashwan munadu runa washata shamunman. 9Kankuna chay alli bankupi tiyariptikichika kasarachikuk runaka ladunchashushpaykichi willashunkichiman: “Kay bankumanta atariy kay runa tiyarinanpa.” Chashna willashuptinkuna pinkaynikichita muchushpaykichi rinkichi washa bankupi tiyarik. 10Chayrayku kasarachikuk runa konvidashuptikichika chayana bankullapi tiyariychi. Chayllapi tiyariptikichi ichara chay kasarachikuk runaka yaykuchishunkichiman mesapi mikunaykichipa. Chaypirami kankunawan tiyaridu runakunaka kawankasapa ashwan munadu kanaykichita. 11Kankuna kikikichilla kreyinakushpa kawsaptikichi Tata Dios pinkachishunkichi. Kankuna allillapi mana kreyinakushpa runamasikichita kuyashpa yanapaptikichi Tata Dios sukaman kushikushpa yanapashunkichi. 12Chaymanta Jesuska chay wasinpi karak fariseota willarkan: —Kanka konvidakushpayki mikuk shamunankunapa ama konvidaychu parlakmasikikunallata, nima wawkikikunallata, nima aylluykikunallata, nima tukuy layayuk llaktamasikikunallata. Paykunata konvidaptikika kantapish konvidashunkasapa. Kankuna sukwan sukwan kutichinakushpaykichi kikikichilla kushichinakuykankichi. 13Ashwan allita ruranayashpa fiestaykiman yaykuchiy mikuk mana nimayuk runakunata, makin tipidukunata, kojokunata, mana kawakukkunata. 14Tukuy chay laya runakunata konvidaptiki paykunaka mana kutichishuyta atipankasapachu. Chaypira Tata Dios tukuy alli rurak runakunata kawsachimushkan diya premyuykita kushunki. 15Jesus yachachikuptin uyarishpana chay mesapi mikuykak runakunamanta suk runa paytaka willarkan: —Tata Dios sielupi suk fiestata ruraptin chaypi mikuk runakuna sukaman kushikunkasapa. 16Chashna chay runa willaptin Jesuska suk ejempluta rimashpa willarkan: —Suk runa atun fiestata rurashpa aypa runakunata konvidachirkan wasinpi mikuk rinankunapa. 17Mikuna alli kaptinna suk wiwachunta kacharkan tukuy konvidadukunata kayak. 18Chashna kayak riptin paykunaka aynirkansapa mana atipanankunata riyta. Suk runa willarkan: “Chayrak chakrata rantishkani. Chayta kawak rinayni tiyan. Chayrayku willay ama piñakunanpa mana riptini.” 19Suk konvidadu willarkan: “Chunka vakatami rantishkani. Chaytami rinayaykani kawak allichu manachu nishpa. Chayrayku willay ama piñakunanpa mana riptini.” 20Chaymanta suk konvidadu willarkan: “Chayrak kasarashkani. Warminita mana sakiyta atipanichu. Chayrayku mana rinichu chay fiestaman.” 21Chashna mana niman suk runa katinayaptinkuna chay kayakuk runaka kutirkanna. Chaypina fiestakuk runata willarkan mana ni pi shamunayanankunata mikuk. Chayta uyarishpa fiestakuk runaka sukaman piñakurkan. Piñakushpa wiwachuntaka willarkan: “Kunanka utkakushpa rillay kayamuysapa kallipi plasapi tiyak runakunata. Pushamuysapa mana nimayukkunata, makin tipidukunata, kojokunata, mana kawakuy atipakkunata. Tukuy paykunata konvidamuysapa mikuk shamunankunapa.” 22Chashna willaptin wiwachunka tukuy willashkanta rurarkan. Chaymanta fiestayuktana willarkan: “Tata, ñami tukuy willawashkaykitana rurashkani. Aypa runakunata pushamuptinipish pishinllami kay wasiki untananpa.” 23Chashna chay wiwachun willaptinna fiestakuk runaka willarkan: “Rillay ñankunamanta chaymanta wasi pampankunapi puriykak runakunata pushamuk. Apurashpa pushamuysapa kay wasini untananpa. 24Allita willaykichi. Chay ñawpakta konvidadukunaka manami kay fiestaynipika mikunkasapanachu.” 25Chaymanta mikushkankunawasha Jerusalen llaktaman Jesuska rirkan. Chayman riykaptin aypa runakuna katirkansapa. Jesuska tikrakushpa chay katik runakunata yachachirkansapa: 26—Kankuna disipuluynikuna kanayashpaykichika tataykichimanta, mamaykichimanta, warmikichimanta, wambraykichimanta, wawkikichimanta, panikichimanta ñukata ashwan allita kuyawanaykichi tiyan. Kuyanakunaykichimanta ashwan allita ñukata kuyawaychi. Mana chashna allita kuyawashpaykichika manami disipuluynikunachu kankichi. 27Sukaman padesishpaykichipish runakuna chiknishuptikichipish ñukallata katiwanaykichi tiyan. Allita katiwashpaykichika disipuluynikunami kankichi. 28Mash allita uyariwaychi. Suk runa kuydakunan altu wasita ruranayashpa allita yuyaykunan tiyan imakunatami chay wasipaka munan nishpa. 29Mana allita yuyaykushpa ichara kallarinanllapi sakinman mana tukuchayta atipashpa. Chay mana tukuchadu wasita kawashpa tukuy runakuna chay wasichakuk runata asichishpa rimanmansapa: 30“Mash kawaychi. Chay runaka llullakushpa kallarishka wasichakuyta. Manami atipanchu tukuchayta.” Kankunapish chay wasichakunayak runashina allita yuyaykushpa ñukata katiwanaykichi tiyan. 31Chaymanta ichara suk sinchi kamachikuk runa makanakunayanman chikan llaktapi kamachikuk runawan. Chaypaka allita yuyaykunan tiyan: “Ñukapa chunka waranka soldaduynikunalla tiyan. Chay suk kamachikuk runaka ishkay chunka waranka soldadukunawan shamuykan. ¿Atipashachu manachu makaytaka?” 32Chaypina mana makayta atipananta yuyashpa chay kamachikuktaka willachinan tiyan amana shamunankunapa makanakuk. 33Kankunapish chay makanakunayak runashina allita yuyaykuychi katiwankichichu manachu nishpa. Mana tukuy layaykichita sakishpa katiwashpaykichika manami disipuluynikunachu kankichi. 34Chaymanta Jesus willarkansapa: —Sinchi kachika rikchak layapami alli. Allpayuk kachi mana nimapa allichu. 35Chay allpayuk kachita allpapi churaptinchipish mana nimapa allinachu nima kiwata wiñachinanpa. Mana nimapa alli kaptin wishchunchi. Allita uyariwaychi. Kankunapish mana allita kreyiwashpa kawsashpaykichika chay mana alli kachishinami kankichi.


text: 1Sichus mayqenkuna imamantapis ch'ajwaspa, siminakushanku chayqa, richunku juezkunaman justiciata tarinankupaj. Ajinamanta mana juchayoj kajqa llimphu llojsenqa, juchayoj kajtaj juchachasqa kanqa. 2Sichus chay juchachasqa runaqa jasut'inapaj jina kanman chayqa, juezqa chay runata pampaman winkuchispa, kamachenqa ñawpaqempi juchanman jina seq'onankuta. 3Tawa chunkakamalla seq'oyta atinkichej, chaymanta astawanqa amaña; ama chay llajta masiykichejta chaymanta astawanqa seq'onkichejchu. Pajtataj qankunaj ñawpaqeykichejpi p'enqachiwajchej. 4Trillaj bueymanqa ama ñukuta churankichejchu. 5Sichus uj runaqa wawqe masintin tiyakunman, ujnin kajtaj mana wawayoj wañupunman chayqa, chay viudaqa mana waj runawan casarakuyta atinchu. Qosampa wawqellanwan casarakuyta atin, ajinamanta wañoj wawqempa sutin ama chinkanampaj. 6Chay warmejpata kuraj kaj churenqa ñawpaj qosampa churin jina qhawasqa kanqa. Ajinamanta chay warmej ñawpaj qosampa sutin Israel ukhumanta mana chinkanqachu. 7Sichus chay qhareqa wawqempa warminwan casarakuyta mana munanman chayqa, chay warmeqa llajtamanta kurajkunaman rispa, kay jinata nenqa: Wañoj qosaypa wawqenqa mana munanchu wawqempa sutin Israel ukhupi kananta; mana noqawan casarakuyta munanchu, nispa. 8Chantá llajtamanta kurajkuna chay qharita wajyaspa, paywan parlanqanku. Chay qharitaj kurajkunaman ichapis ninman: Manapuni chay warmiwan casarakuymanchu, nispa. 9Chaypacha wañoj wawqempa warmin chimpaytawan, tukuy kurajkuna qhawashajtinku, chay qharej ujnin juk'utanta chakinmanta lluch'onqa; uyampitaj thoqaykuspa, nenqa: Ajinata ruwana wawqempa mirayninta chinkachiyta munaj qhariwanqa, nispa. 10Jinamanta chay runaj ayllun Israel ukhupi sutichasqa kanqa, Juk'utas Lluch'usqa, nisqa. 11Ichapis iskay qharis maqanakushajtinku, ujnin kajpa warmin paykunaman qayllaykunman qosanta jark'akuyta munaspa, chantataj chay qosanta maqaj qharejpa khapanmanta jap'iykunman. 12Ajina kajtenqa, chay warmej makinta khuchunkichej mana khuyaspa. 13Wayaqaykichejpeqa ama iskay pesasta apaykachankichejchu, ujta jatunta, ujtataj juch'uyta. 14Nillataj wasisniykichejpi iskay tupus kachunchu, ujnin jatun, ujnintaj juch'uy. 15Manachayqa uj rejlla kanan tiyan, imatapis cabalta pesanaykichejpaj, jinallataj tupunaykichejpajpis. Jinamanta unayta kawsakunkichej, Señorniykichej Tata Dios jallp'asta qosonqachej, chaypi. 16Chay jinata ruwajkunataqa, ch'awkiyajkunatapis Señorniykichej Tata Dios chejnin. 17Qankunaqa yuyarikuychej imatachus amalecitas ruwasusqaykichejta, Egiptomanta llojsimushajtiykichej. 18Chay ñanta sayk'usqa jamushajtiykichej, paykunaqa qankunawan maqanakoj sayaykamusorqachej mana Diosta manchachikuspa, qhepapi kajkunatapis munasqankuman jina wañuracherqanku. 19Chayrayku, Señorniykichej Tata Dios qayllaykichejpi kaj tukuy enemigosniykichejmanta kacharichisojtiykichej, ima jallp'apichus herenciaykichejta qopusonqachej, chaymantaqa amalecitasta chinkachinkichej. Amapuni qonqankichejchu.


text: 1Aaronpa churin Nadabwan Abiuwanmi incienso q'apachinankuta hap'ispa sansata churarqanku. Chaykunaman inciensota churaspataq Señor Diosman mana haywana ninata haywarqanku, Diospa kamachisqanta mana kasukuspa. 2Hinan Señor Diosqa ninata kachamuspa paykunata rupharparichirqan, chaymi Señor Diospa ñawpaqenpi wañurqanku. 3Hinaqtinmi Moisesqa Aaronta nirqan: –Kay hina sucedenantan Señor Diosqa ñawpaqtaña niwarqanchis: Qayllaykamuwaqniykunamanqa ch'uya kasqaytapunin rikuchisaq, llaqtaypa qayllanpiqa lliphlli-kayniytan rikuchisaq, nispa. Aarontaq upallakullarqan. 4Chaymantataq Moisesqa Aaronpa tion Uzielpa churin Misaelta Elzafantawan waqyaspa nirqan: –Hamuychis, karpamanta wawqeykichiskunata karpa-karpa hawaman horqoychis, nispa. 5Paykunataq asuykuspanku, Moisespa nisqanman hina p'achankuwan p'istuykuspa karpa-karpa hawaman ayakunata wanturqanku. 6Hinan Moisesqa Aarontapas churin Eleazartapas Itamartapas nirqan: –Aman chukchaykichista t'ampayachinkichischu, amallataq p'achaykichistapas llakipi kasqata rikuchinapaq llik'ikunkichischu, paqtan wañuwaqchis, lliw llaqtantinpaqtaq Señor Diosqa k'arakta phiñakunman. Israel aylluntin wawqeykichiskunan ichaqa waqayta atinku Señor Diospa ruphaykachisqanmanta. 7Aman Dioswan Tupana Karpaman haykunamantapas lloqsinkichischu, wañuwaqchismi, hawina aceitewan Señor Diospaq t'aqasqa kasqaykichisrayku, nispa. Hinan paykunaqa Moisespa nisqanman hina ruwarqanku. 8Señor Diosmi Aaronta nirqan: 9–Aman qanpas, churiykikunapas Ñoqawan Tupana Karpaman haykunaykichispaqqa vinotapas ima machachikuq ukyanatapas ukyankichischu, paqtan wañuwaqchis. Mirayniykichiskunaqa chaytan wiñaypaq hunt'ashallanqakupuni, 10qankunaqa reqsinaykichismi imachus ch'uya ñoqapaq kaqta, imakunataqchus runapaq kaqtapas, hinallataq reparankichis qhellitawan mana qhellitawanpas. 11Tukuy kamachisqay simikunatan Israel runakunaman yachachinkichis, chaykunatan ñoqaqa qankunaman Moiseswan willachirqaykichis, nispa. 12Moisesmi Aaronta qhepaq churin Eleazarta Itamartawan nirqan: –Señor Diospaq mikhuna ofrendakunamanta qhepaq ruru ofrendata hap'iychis, hinaspa mana qonchuyoq t'antata ruwaspa altar qayllapi mikhuychis, chay ofrendaqa ancha ch'uyan. 13Chay ofrendan Señor Diospaq mikhuna ofrendakunamanta qanmanpas churiykikunamanpas tupan, chaymi karpaq ch'uya kanchanpi chaytaqa mikhunkichis. Chhaynatan Señor Diosqa kamachiwarqan. 14Hinallataqmi qanpas churiykikunapas ususiykikunapas maywisqa pechonta t'aqasqa chakantawan karpaq ch'uya kanchanpi mikhunkichis. Chaykunaqa qanmanmi churiykikunamanwan tupasunkichis Israel runakunaq sumaq kawsay ofrendankunamanta. 15Paykunan mikhuna ofrendata hina wirakunata apamuspa chay maywisqa pechonta, chay t'aqasqa chakantawan, maywispa Señor Diosman haywanqaku. Chaykunaqa qanmanmi churiykikunamanwan tupashallasunkichispuni, Señor Diospa kamachisqanman hina, nispa. 16Moisesmi tapukurqan hucha pampachaypaq orqo cabramanta, hinaspan yacharqan ruphapusqantaña. Chaymi Aaronpa qhepaq churin Eleazarta Itamartawan Moisesqa phiñasqa nirqan: 17–¿Imanaqtintaq hucha pampachaypaq ofrendatari mana karpaq ch'uya kanchanpichu mikhurqankichis? Chayqa ancha ch'uyan, chaytan Señor Diosqa qorqasunkichis llaqtaq huchallikusqanta pampachachinapaq. 18Qhawariychis, manan yawarqa Karpapi Ch'uya Cheqasman apaykusqachu karqan, chaymi ñoqaq kamachikusqayman hina qankunaqa chay ofrendata karpa kanchapi mikhunaykichis karqan, nispa. 19Aarontaq Moisesman kutichirqan: –Kunanmi Señor Diosman haywanku huchanku pampachaypaq ofrendatapas ruphachina sacrificionkutapas, ichaqa qonqayllan ayayoq kapuni. Ñoqataqchus hucha pampachay ofrendata kunan mikhuyman karqan chayqa, ¿Señor Diospaq kusikunanpaqchu chayqa kanman karqan? nispa. 20Chayta uyarispataq Moisesqa manaña ima nispapas nipurqanchu.


text: 1Taytanchikllapa Dyusqami jwisyu diya ch'amunanpaqna katinqa imakunami pasayanqa nirqa Jesucristutaraq intrachiran. Chayna Jesucristuqa sirbiqninkunata intrachinanpaq. Piru Amitunchikqami, uk angelninta kach'amutin sirbiqnin Juantaqa allita intrachiran. 2Chaymi Tayta Dyus, Jesucristuta intrachishantaqa Juanqa intrakashanrayku tukuy rikashanta, uyapashantaqa karanta rimayan. 3Chaymi mayqanpis Dyusmanta kaq kay rimayta liyir manaqa uyakur tukuy shunqunwan kasuqkunaqa kusa shumaqmi kanqallapa. Chaqa Tayta Dyus tukuy ima pasananpaq nishanqami shipchamunna kumplikananpaqqa. 4Nuqa Juanmi, prubinsya Asiapi syiti pwiblupi kriyiqkuna kankillapa chayman iskribimuni. Chaymi kusalata Taytanchik Dyusman mañakuni pay yanapar kusala shumaqta ima kawsachishunanllapapaq. Chaqa paymi unaymanta karanllana. Chaynulla kananpis kanlla. Chaymi maydiyapis shamunqa. Chaynullami mañakunipis Tayta Dyus tar mantakunan naypanpi syiti Ispiritukuna kaqpis kusa shumaqta yanapar kawsachishunanllapapaq. 5Jesucristumanpismi mañakuni kusa shumaqta yanapar kawsachishunanllapapaq. Chaqa paymi allita Taytan Dyuspaqqa intrachimanchikllapa. Paymi puntata kawsamuran. Chaynulla paymi mantan tukuy kay pachapi mantakuqkunamatapis. Chaqa Jesucristuqami munamashanchikllaparayku yawarninta ich'ar uchanchikkunamantaqa washamashanchikllapa. 6Chaynu tukuyta washarmi uklapaq yupayna tikrar, kusa mantakuq imana kanallapapaq nimashanchikllapa. Chaynullami akramashanchikllapapis uk kura yupay kar, Jesucristupa Taytan Dyuslatana sirbinallapapaq. ¡Chaymi ashwan Jesucristuqa tukuy tyimpupaq mantakun nir ima alabashunllapa! ¡Chaynumi kanqa! 7¡Jesucristumi puktay rurilata shamunqa! Tukuymi rikanqallapa, wanutin tukshir uch'kuran chaykunamatapis. Tukuy pachamanta runakunapis rikanqa. Kusatami llakir paypaq waqanqallapa. ¡Ari' chaynumi kanqa! 8"Nuqami chay punta litra Alfa ninllapa chay, chaynulla chay tukukanan litra Omega kani. Chaynullami chay punta chay, tukukanan chay kani". Chaynumi nin Amitunchik kusa puytiq Tayta Dyusqa. Chaqa paymi unaymanta karanllana. Chaynulla kananpis kanlla. Chaymi maydiyapis shamunqa. 9Nuqa Juanmi, Jesucristupi kriyishayrayku kriyiq masikillapa kani. Chaynu karmi qamkuna yupay kusalata qischakar imamapis shachinakuni. Chaqa nuqapismi Tayta Dyus mantakuyashanwanna kani. Chaymi Tayta Dyuspa rimaqnin kar, Jesucristupaq yach'achikushayrayku, aypar apamaranllapa chay mar yaku ch'aypipi uk pacha Patmos shutiq karan chayman. 10Piru Amitunchikta alabanapaq diyapi Tayta Dyusman mañakutiyqami, Santu Ispiritu kusala shumaq imakunata rikapakuchimaran, uyapakuchimaran ima. Chaymi ikiymanta uyaparay uk kusa jwirti rimayta. Chay rimaymi trumpita kusa jwirtita waqaq yupay karan. 11Chaymi nimayaran: "[Nuqami chay punta litra Alfa ninllapa chay, chaynulla chay tukukanan litra Omega kani. Chaynullami chay Punta Kaq chay, Tukukanan Kaq chay kani.] Uk librupi iskribiy kay rikashaykita. Chaymanta kach'anki prubinsya Asiapi syiti pwiblukunapi kriyiqkuna kan chayman. Chay kriyiqkuna kan chay pwiblukunaqami kaykuna: E'feso, Esmirna, Pe'rgamo, Tiatira, Sardis, Filadelfia, Laodicea ima". 12Ikimanmi tikrakaray rikanaypaq mayqanshi willamayaran nir. Piru ashwan rikaray urumanta rurakasha syiti bilirukunata. 13Chay syiti bilirukunapa ch'aypinpimi rikaray uk runa yupay rikch'aqta. Mudananqami ch'akinkaman ch'ayaran. Urumanta rurakasha wach'kutami qasqunkaman wach'kakusha karan. 14Aqchanqami imanutaq yuraq utku chaynulla puktaymapis kusala yuraq chaynu karan. Nawinkuna-shuypaqa, nina miraq yupay karan. 15Ch'akinkunaqami urnupi brunsi rupachir kamkachikasha yupay kusalata llipyarayaran. Rimanan-shuypaqa, kusala jwirti karan imanutaq riyumaqa kusala achka karqa lanyan chaynu. 16Nataq allilaw makinpi-shuypaqa, syiti qullarkunata charikusha karan. Shiminmanta-shuypaqa yarqamuyaran uk ispada kadalawunman kusa filuyjun. Qaqllanqami imanutaq rupaymaqa kusalata llipyaramun chaynu karan. 17Chaynuta rikarqami nuqaqa wanusha yupay ch'akinman rataray. Piru payqa allilaw makinta nuqapa anayman ch'urar nimaran: "Ama manchakuychu. Nuqami Punta Kaq chay, Tukukanan Kaq chay kani. 18Nuqami kawsani. Wanushami karay. Piru kananqami tukuy tyimpupaqna kawsani. [Chaynumi kanqa]. Nuqami llabita purichini chay wanuypata, chaynulla chay wanushakuna maymanch'i riyan chayman riqkunapaq ima. 19"Rikashaykitami iskribinki, kanan imakuna pasayan chayta, chaynulla maydiyapis pasayanqa chaymatapis. 20Piru kananqami intrachishayki chay syiti qullarkunata allilaw makiypi charikushaypaq, chaynulla chay urumanta syiti bilirukunapaqpis: Chay syiti qullarkunaqami intrachimanchik chay syiti pwiblupi kriyiqkunata rikaq angelkunapaq. Nataq chay syiti bilirukuna-shuypaqa intrachimanchik chay syiti pwiblupi kriyiqkunalapaq.


text: 1Filisteosqa israelitaswan maqanakorqanku, israelitastaj paykunaj ñawpaqenkumanta ayqerqanku. Gilboa Orqopi ashkha israelitas wañuchisqa karqanku. 2Filisteostaj Saúlta qhatiykorqanku churisnintawan. Chantá wañucherqanku Jonatanta, Abinadabta, Malquisuata ima. 3Jinapi Saúlpa qayllampi maqanakoqa sinch'i karqa. Flechasta kacharejkunaqa flechasninkuwan jap'irparichispa, wañuy patapi saqerqanku. 4Chayrayku Saúlqa, pichus armasninta apaykachapojta nerqa: Espadaykita orqhokuspa, tukuycharpariway, Diosta mana rejsejkuna runas ama ñak'arichiwaspa alqochakunankupaj, nispa. Chay yanapajnintajrí mana Saúlta wañuchiyta munarqachu, sinch'ita manchachikusqanrayku. Chantá Saúlqa espadanta sayachiytawan, patanman urmaykurparerqa. 5Armasninta apaykachapoj runaqa Saúlta wañojta rikuspa, paypis kikillantataj espadan pataman urmaykuspa wañullarqataj. 6Ajinata chay p'unchaypi wañorqanku Saúl, kinsantin churisnin, tukuy aylluntin ima. 7Chay vallepi tukuy tiyakojkunaqa israelitasta ayqeshajta rikuspa, Saúl, kinsantin churisnin ima wañusqankutataj yachaspa, paykunapis llajtasninkuta saqespa, ayqerikapullarqankutaj. Chantá filisteosqa jamuspa, chay llajtaspi tiyakaporqanku. 8Q'ayantin filisteosqa wañusqaspa imasninkuta jap'ikapoj rispa, Gilboa Orqopi Saúlta, churisnintawan, wañusqas wijch'urayashajta tarerqanku. 9Chaypacha Saúlpa ayanmanta p'achasta lluch'orqanku, umanta qholuspa, armasnintawantaj apakaporqanku. Jinallataj willarachimorqanku filisteo jallp'api tukuy runasman, lantisninkuman ima. 10Chaymantataj Saúlpa armasnintaqa lantisninkoj yupaychana wasinman churamorqanku, umantataj Dagonta yupaychananku wasiman warkhuykamorqanku. 11Galaadpi kaj Jabesmanta tukuy runas yacharqanku filisteos imaynatachus Saúlta ruwasqankuta. 12Chantá tukuy wapu kajkuna tantaykukuytawan, Saúlpa ayanta, jinataj churisnimpatapis Jabes llajtaman aparqanku. Chaypitaj chay ayasninkuta uj sach'a uraman p'ampaykorqanku. Chantá qanchis p'unchayta ayunota ruwarqanku. 13Ajinatamin Saúlqa wañorqa, Diosta wasanchasqanrayku. Payqa juchallerqa Tata Diospa kamachisqasninta mana kasuspa, uj aysiri warmita tapukamusqanraykutaj. 14Mana Tata Diosta taporqachu. Chayraykumá Tata Diosqa payta wañuchicherqa, reinontataj Isaípa churin Davidman qoporqa.


text: 1Ñatac süta muyunlä Libraculcäśhan Fistapä faltayaptinmi, Jesus ćhäla Lazarocta śhalcachimuśhan Betania malcaman. 2Chayćhümi Jesus-laycu cumbiducta lulaycapäcula. Martañatacmi ćhacacamula. Lazaroñatacmi Jesuswan cusca micapäcunanpä täcuyalcäla. 3Chayćhu Mariañatacmi butïllaćhu sumä-sumä ćhaniyu nardo śhutiyu pirfümiwan Jesuspa ćhaquinman jillpuycul ächanwan pichaycula. Chayćhümi chay pirfümip mishqui aśhnaynin wasinman lluy juntäla. 4Ñatac Jesusta ipanchananpä cä Simonpa chulin Judas Iscarioti yaćhapacüninmi: 5“¡¿Imanuypatan quimsa paćhac (300) muyun trabajup ćhaniyüta pampaman muyuyächinman?! Aśhwanpaćh lanticulcul wacchacunäta yanapaycunman cal'a” nicuyan. 6Cayta nila manam rasunpa wacchacunäta llaquipayninwanchu, sinu'a suwacunan-laycum. Paypa maquinćhu illay captinmi munalishanmannuy chalala. 7Chaymi Jesus: “Jina lulachun. Caycunactá ćhulalächila wañuptí pampacunäpä alistaycamayninwanmi. 8Wacchacunacá imaypis amcunawanläćha capäcun'a. Ya'am ichá pasaypipächu cayćhu mana caśhä” nin. 9Ñatac achca-achca Israelcunam yaćhälälila Jesus chayćhu caśhanta. Chaymi payta chaynütac Lazaro wañuśhanpïta śhalcamuśhantawan licä pasaculcäla. 10Chaymi puydï sasirdüticunaca Lazaroctapis wañuchipäcunanpä limanacälälila: “Cay Lazarop jananmi achca-achca Jesusman chalapacalcälil ya'anchicpïta japächacücuyalcan” nil. 12Ñatac chay walantin muyun chay fistaman ćhämü nunacunämi yaćhälälin Jerusalenman Jesus ćhämunanta. 13Chaymi talipapäcula palmïra jaćhap lapinta apticälälisha-cama bïbaśhtin: “¡Cawsachun Diosninchicpa pudirninca! ¡Cawsachun Israelcunap Mandäninca!” nil. 14Jesusñatacmi malta aśhnucta talilcul sillacuśha Jerusalenman yaycula Diospa shiminćhu nishanmannuy. 15Chayćhümi: “Ama manchacuychu, Jerusalenćhu chulilläcuna. Juc malta aśhnuman sillacüśham Mandacüniqui śhayämun” niyan. 16Caycuna pasayaptinmi cay nishanca lulacäśhanta yaćhapacünincuna mana tantiapäculachu. Janay pachäta Jesus cuticuptinlämi paypi cay isquirbishancunaca lulacäśhanta tantiapäcula. 17Lazarocta śhalcachimuśhanta licä nunacunäñatacmi chay pasaśhanta jinalla lluy willapacuyalcäla. 18Chaymi chaynu milagructa lulaśhanta uyalil achca nunacuna Jesusta ćhasquipäcü yalatityapämula. 19Chayta licalmi fariseocunäñatac: “¡Licay-ari! Jinantin nunacunäña aticuyalcan. Imactapis manam julucunchicchu” nipäcula. 20Chay fistaćhu Diosta alawaycälinanpä lïcunaćhümi mana-Israelcunäpis capäcuñä. 21Paycunam Galileap Betsaida malcayu Felipiman aśhuycälil: “Taytay, Jesuswanmi tincuycuyta munapäcú” nipäcun. 22Niptinmi Felipe Andresman lilcul willaycula. Chaypïtam pulanña Jesusman niycü lipäcula. 23Chaynu mana-Israelcuna ashiyalcaptinmi Jesus nila: “Canan ürá ćhämunñam ya'a Nunap Chulinca rasunpa maynu sumä caśhätapis tantiapäcunanpä. 24Sumäta uyalipämay: juc trïgu muju allpäman ćhal mana wañuptin'a, jina jucllay mujullam. Wañülulmi ichá achcaman milälunlä canpis. 25Chaymi cawsayninta ama-pacha nïcá cawsayninta apacun'a. Cay pachäćhu cawsaynintapis imapis mana ucücäñatacmi ichá wiñay simpripä ćhulan'a. 26Mayanpis sirbïmänïcunacá atimänanmi cayan; chay sirbïnïcunawanmi ya'a caśhäcäćhu cusca capäcuśhä. Jinaman'a Taytäpis altumanmi ćhulaycun'a” nil. 27Nishanpïtam Jesus: “Canan bïdäćhüchu manañam cacuyá. ¿Chaychun ‘Taytay cay śhamücäćhu pasamänancunapïta julaycamay’ nishä? Manamá; cay lulanäpämari śhamulá. 28Chayurá, Taytay, am altuman julucuycuy” nin. Niptinmi janay pachäpi ayalpämula: “Ñam ya'a altuman juluycuśhaña cayá; yapañatacmi altuman juluycuśha caśhä” nil. 29Chayćhu nunacunäñatacmi chay ayalpämuśhanta uyalïlälil: “Räyuchućh paćhyälun” nipäcun. Waquinnincunañatacmi “Anjilchućh limapälun” nipäcula. 30Chayćhümi Jesus: “Limamuśhanca manam ya'a-laycuchu, sinu'a amcuna-laycum” nin. 31Nilculmi: “Cananmi cay pachäćhu jinantin nunacunaca cäraycuśha can'a. Chaynütacmi cay pachäta duyñuchacüśha cä Satanaśhpis alupacüśha can'a. 32Ñatac śhalcachisha captïmi llapa nuna ya'aman śhapämun'a” nila. 33Cay nishanwanmi tantiachila curuśhcäćhu imanuypa wañunanpäpis. 34Chay nunacunäñatacmi: “Camachicuypam yaćhanchic Diospa Caćhamuśhan Salbacüca pasaypipä cawsananta. ¿Chaychun amñatac ‘Rasun Nunap Chulincá wañun'am’ niyanquiman? Chayurá ¿mayanpïtá limayanqui?” nicuyalcan. 35Niptinmi Jesus: “Amcunawan uchucllactañam caycuśhä acchiycälinacpä. Chaymi acchi caśhancama puliycälinayqui. Tutapäca chaläśhuptiquim ichá mana maypa linayquitapis yaćhapäcunquiñachu. 36Chaymi caśhäcamá acchïman chalapaculcay, acchïćhu cawsapäcunayquipä” nin. Caycunacta limayta camacalculmi Israelcunäwan mana licachicullal licula. 37Chaynu Jesus milagru lulaśhancunacta Israelcunaca may-maytaña licayalcalpis manam chalapaculcälachu. 38Caynüpam Diospa unay willacünin Isaias nishanca lulacacula. Chayćhümi niyan: “Tayta Dios ¿mayanllá willacuśhanchicta ćhasquiyculatan? ¿Mayanllá Tayta Diospa munayninta tantiayculatan?” nil. 39Caynu mana chalapaculcälachu Isaias isquirbishanćhu caynu niyaptintacmi: 40“Ñawincunacta aplälun, śhun'untapis lumiyächin. Chaymi mana licapäcun'achu, uyalipäcun'achu, tantiapäcun'achu, nïtac cutipämun'achu sänaycachinäpäpis” nil. 41Isaias lluy caycunacta willala Jesuspa sumä cayninta licalmi. 42Masqui achca mana chalapacuyalcaptinpis Jesusman achcatacmi chalapaculcäla aśhta Israelpa puydïnincunapis. Ñatac fariseocunaca juntunacuynincunapi alülälinanpïta manchaculmi lluypa ñawquin'a chalapaculcäśhanta mana camalachipäculachu. 43Paycuna Dioswan allinpa licachicunantá, nunacunäwan allinpa licachicuyllactam wañupaculcäla. 44Jesusmi chayćhu callapawan nila: “Ya'aman chalapacücá manam ya'allamanchu, sinu'a caćhamänïmanpis chalapacuyanmi. 45Ya'acta licamäcá caćhamänïtawanmi licayan. 46Cay pachäman acchinümi śhamulá chalapacamäcunaca yanawyayä tutapäcäćhu manaña cayänanpä. 47Ñatac willacuynïta uyaliyal mana cäsucücunätá manam ya'achu cäraycuśhä. Cay pachäman chaypächu manamari śhamulá, sinu'a salbaycunäpämi. 48Ñatac mayanpis jamuyal willacuynïta mana cäsucücunätá cäraycul mućhuycachinanpä cayanñam. Chay quiquin willacuyllämi unanchaycuśhan muyuncäćhu mućhuycachin'a. 49Ya'a quiquilläpïtachu manam limayá. Aśhwanpa quiquin caćhamäní Taytämi camachimäla imanuypa yaćhachinäpäpis limanäpäpis. 50Yaćhämi paypa limaynin wiñay simpripä cawsachishanta. Chaymi Taytá nimäśhantanülla willacuyá” nila.


text: 1Yachayniyoq churiqa taytanpa anyaykusqantan chaskikun, k'ankaykachaqmi ichaqa anyaykusqanta mana uyarikunchu. 2Allin runaqa rimasqanman hinan saminchata chaskin, rimasqankuta mana hunt'aqkunan ichaqa maqarqoyllatapuni munan. 3Siminta waqaychakuqqa pay kikintan waqaychakun, hawan-ukhunta rimaqmi ichaqa payllatataq waqllichikun. 4Qellaqa munapakunmi, manataqmi imatapas tarinchu, k'uchi runakunan ichaqa ima munasqankuta tarinku. 5Chanin runaqa llullakuytan cheqnikun, millay runan ichaqa chiqnichikun, p'enqaypitaq rikukun. 6Chanin-kayqa waqaychanmi mana huchachana kawsaq runataqa, mana chanin-kaymi ichaqa huchasapata urmaykachin. 7Kanmi mana imayoq kashaspa qhapaqman tukuqkuna, kallantaqmi askha kaqniyoq kashaspa wakchaman tukuqkuna. 8Qhapaqqa qhapaq kayninwanmi kawsayninta qespichin, wakchatan ichaqa mana pipas manchapachinchu. 9Chanin runakunaqa lliphipishaq k'anchay hinan, millay runakunaq k'anchayninmi ichaqa wañupushan. 10Uma hoqariyqa ch'aqwaytapunin paqarichin, yuyaychaykuyta chaskikuyqa yachayniyoq-kaytan rikuchin. 11Qonqaylla qhapaqyayqa manan unaypaqchu, pisi-pisimanta huñuqmi ichaqa qhapaqyan. 12Runaqa suyakusqan mana hunt'akuqtinmi llakikun, munasqan hunt'akuqtinmi ichaqa sonqon kawsarin. 13Kamachisqa simita pisichaqqa llakipin rikukunqa, kamachisqa simita kasuqmi ichaqa saminchasqa kanqa. 14Yachayniyoqpa yachachikuyninqa kawsay pukyun, wañuy toqllamantan qespichin. 15Allin yuyaywan ruwaqqa sumaq qhawarisqan, siminkuta mana hunt'aqkunan ichaqa chinkapunqaku. 16Yuyayniyoq runaqa yachaywanmi ruwan, mana yuyayniyoqmi ichaqa mana yuyayniyoq-kayninta rikuchin. 17Mana allin willaqqa uma nanaykunatan paqarichin, hunt'aq willaqmi ichaqa allinkaqta paqarichin. 18Kunaykusqata pisichaqqa wakchayanqan, p'enqaypin rikukunqa, anyaykusqata kasukuqmi ichaqa hatunchasqa kanqa. 19Munasqa hunt'akuqtinqa sonqon kusikun, mana yuyayniyoqkunan ichaqa mana munanchu millaykaqta saqeyta. 20Yachayniyoqkunawan puriqqa yachayniyoqmi kapunqa, mana yuyayniyoqkunawan puriqmi ichaqa waqllipunqa. 21Huchasapakunataqa mana allin-kaymi qatiykachan, chanin runakunan ichaqa allinkaqta chaskinqaku. 22Allin runaqa nietonkunamanmi herenciata saqenqa, huchasapaq qhapaq kaynintan ichaqa chanin runa chaskinqa. 23Wakchakunaq chakranqa askha mikhunatan rurun, ichaqa mana chanin ruwaqkunan chay rurusqata qechupun. 24Wawanta mana wanachiqqa wawantan cheqnikun, wawanta munakuqmi ichaqa sumaqta wanachin. 25Chanin runaqa askha mikhunayoqmi, millay runan ichaqa yarqachikushallan.


text: 1Saypita say marcacho sinagogaman yaycurir Jesús ricargan juc runa jucag maquin wanush caycagta. 2Saymi chiquegnincuna Jesusta ricapaycäyargan sábado jamay junagcho aliyäsiptenga say achäquila contran sharcuyänanpä. 3Sayno yarpaycäyashganta musyarmi wanush maquiyog runata Jesús nergan: “Sharcurcur runacunapa naupanman ichicuy.” 4Nircurna runacunata Jesús taporgan: “Sábado jamay junagcho ¿gueshyaycag runata aliyäsishwancu o ‘Jina nacacusunpis’ nishwancu?” Sayno niptin runacuna manami imatapis niyargansu. 5Mana cuyapäcog cayashganta musyarmi Jesús ajanash paycunata ricärergan. Nircurnami maquin wanush runata nergan: “¡Maquiquita jogariy!” Jogarcuptinmi maquin sänuna ricacorgan. 6Sábado jamay junagcho sayno aliyäsiptinmi fariseo runacuna yarguriyashpan Herodispa favornin cag runacunawan wilanacuyargan Jesusta wanusiyänanpä. 7Sinagogapita yargurirnami discïpuluncunawan Jesús aywacorgan Galilea gocha cuchunman. Saypa aywaptinmi Galilea runacuna saysica paypa guepanpa aywayargan. 8Milagro rurashgancunata musyashpanmi runacuna Jesús cagman aywayargan Judea provinciapita, Jerusalenpita, Idumea provinciapita, Jordán mayu wac simpanpita, Tiro marcapita y Sidón marcapitapis. 9Gueshyagcunata saycho aliyäsiptinmi waquin gueshyagcunapis Jesús caycashgan cagman imaycanöpa yaycuyta munayargan yataylapis yataycuyänanpä. Sayno juntapäyaptinmi discïpuluncunata Jesús nergan: “Büquita alistashla caycäsiyay runacuna aläpa juntapäyämaptin sayman wisänäpä.” 11Saychömi supaycuna löcuyäsiyashgan runacunapis Jesuspa puntanman gongurpacuycur gaparashpan niyargan: “¡Gamga canqui lapanpä munayyog Diospa surinmi!” 12Sayno gaparäyaptinmi say supaycunata Jesús olgutupargan upälacuyänanpä. 13Saypitanami jircaman Jesús wisaptin paywan aywagcuna quëdayargan jirca chaquincho. Nircurmi paycunapita chunca ishcayta (12) gayasergan say jircaman wisäyänanpä. Paycunatami acrargan paywan puriyänanpä, Tayta Diosninsipa wilacuyninta wilacuyänanpä, 15runacunapita supaycunata garguyänanpä [y gueshyagcunata aliyäsiyänanpäpis]. 16Say acrashgancunapa jutincunami cayargan Simón (paypa jutinta trucasergan Pedro cananpä) 17y Zebedeupa surincuna Santiago y Juan. Santiagutawan Juanta Jesús cuyay jutinta churapargan “Boanerges” nishpan. “Boanerges” nishganga “Magacuypa Surin” ninanmi. 18Waquin cagpa jutinmi cargan Andrés, Felipe, Bartolomé, Mateo, Tomás, Alfeupa surin Santiago, Tadeo, “Celote” nishgan Simón, 19y Jesusta entregag cag Judas Iscariote. 20Saypita posädaraycashgan wayiman Jesús cutiptinmi saymanpis asca runacuna yapay shuntacäyargan. Saymi tiempun cargansu discïpuluncunawan micuyänalanpäpis. 21Jesús sayno caycashganta musyarmi castancuna yarpäyargan löcuyash caycashganta. Saymi pay caycashgan cag wayiman aywayargan shuntayänanpä. 22Saynöpis Jerusalenpita chaycur Moisés guelgashgan leycunata yachasegcuna niyargan: “Cay runaga manami Tayta Diospa munayninwansu supaycunata runacunapita gargun, sinöga supaycunapa mandagnin Beelzebupa munayninwanmi.” 23Lutanta sayno parlaycäyashganta musyarmi Jesús paycunata gayarcasir tantyasergan: “Satanasga manami pitapis yanapansu supaycunata gargunanpä. 24Musyashgansinöpis juc nación ishcayman raquicash car quiquinpura chiquinacorga ushacäyanmi. 25Saynöpis juc wayicho tagcuna quiquinpura chiquinacorga ¿manasurä wacpa caypa aywacur ushacäyanman? 26Saynölami supaycunata gargunanpä Satanás pitapis yanaparga gargunacur ushacanman.” 27Satanaspita más munayyog cashganta tantyasirmi Jesús yachasergan: “Calpayog runa wayinta täpaycaptenga manami pipis suwapanmansu. Sayno täpaycaptinpis paypita más calpayog runa shamurmi isanga pancaycur imancunatapis apacurcur aywaconga. 28“Runacuna ima jusalicuyashganta y lutancunata parlayashgantapis perdonta manacuyaptenga Tayta Dios perdonangapämi. 29Tayta Dios cachamushgan Cristo cashgäta Santu Espíritu tantyaycäsiptin conträ parlagcunatami isanga Tayta Diosninsi imaypis perdonangapäsu.” 30“Satanaspa munayninwanmi runacunapita supaycunata garguycan” nir runacuna contran parlaptinmi Jesús sayno nergan. 31Saypitami Jesuspa mamanwan wauguincuna chäyargan pay yachaycäsishgan wayi puncuman. Saycho asca runacuna cayaptinmi yaycuyta mana camäpacur Jesusta gayasiyargan wagtalaman. 32Saymi Jesuspa naupancho waquin jamaraycagcuna wilayargan: “Mamayquiwan wauguiquicunami puncucho shuyaraycäyäshunqui” nir. 33Sayno wilayaptinmi naupancho jamaraycagcunata ricärir Jesús nergan: “Paycunami mamäno y wauguëcunano caycäyan. 35Pipis mamäno, wauguëcunano y panëcunano caycäyan Tayta Dios munashganno cawag cagmi.”


text: 1Nuqa Pablumi ukninchik Timoteuwan, Amitunchik Jesucristupa sirbiqnin kanillapa. Chaymi ukninchik Timoteuwan pulla kar, kay kartata iskribimuni qamkuna Filipos pwiblupi kriyiqkunaman. Chaqa qamkunatami Taytanchik Dyus akrashushallapana katin, Amitunchik Jesucristupi kriyir paywan pullachanakushaykillapa. Chaymi chaypi kaqkunataqa, chay kriyiqkunata rikar yach'achiqkunata, chaynulla chay kriyiqkunata sirbiqkunatapis tukuynikillapata saludashunillapa. 2Chaymi Taytanchik Dyusta, chaynulla Amitunchik Jesucristutapis kusalata mañakuni llakipar tukuy imapi yanapashunanllapapaq, chaynulla kusala shumaqta kawsachishunanllapapaq ima nir. 3Kriyiq masiykuna, imanumi qamkunaqa kriyinkillapa nir yach'armi, imuraspis kusalata payji nini Taytanchik Dyustaqa. 4Chaynu mañakuq qallaritiyqami, shunquymapis kusa allinta yarpuchimatin, kusa aligrila ima Taytanchik Dyusmanqa mañakuni tukuy qamkunapaqqa. 5Chaqa qamkunawan pullamiri, Jesucristupi imanu kriyir washakananllapapaq nirqa yach'achikushanchikllapa, puntamanta-pacha kanankaman. 6Chaymi nuqaqa Taytanchik Dyuspi kusalata kunfyakani imanutaq puntamanta-pacha imata ruranaykillapapaq yanapashuranllapa, chaynullami waran waran yanapashuyanqallapa, Jesucristo maydiya shamunan diya ch'amunankaman nir. 7Nuqapaqqami, kusala allin chaynu waran waran animachishurllapa yanapashunayllapapaqqa. Chaqa qamkunamaqami, nuqa prisu katiy, chaynulla mana prisu katiymapis kusalata yanapamaraykillapa, Jesucristupaq yach'achikuypiqa. Chaymi ashwan kusala allin tukuy shunquywan qamkunata yanapashunayllapapaqqa. 8Chaqa Taytanchik Dyusmi yach'an, imanumi nuqaqa Jesucristurayku qamkunapaq llakir ima kusalata rikashuyllapata munani nir. 9Chaymi ashwan mañakuni Taytanchik Dyus yanapashutinllapa, waran waranna uknikillapa uknikillapa llakipanakunaykillapapaq. Chaynuqami Jesucristupa tukuy yach'ayninpaqqa kusa yach'aq, mas intrakaqkuna imana kankillapa. 10Chaymi maydiya, chaynulla imuraspis, allinlata ruranaykillapalapaqna yarpunkillapa. Chaynuqami kusala shumaq allinlatana kawsankillapamapis. Chayna maydiya Jesucristo shamurmapis, allinlatana rikar pullakushunqallapa. 11Chaqa chay tyimpuqami qamkunaqa rikachikunkillapa, tukuyla allin kaqkunata rurashaykillapakunata. Piru chaynu allinlata ruranaykillapapaqmi, Jesucristo yanapashushallapa. Chaynami Taytanchik Dyusmaqa ashwan kusa alabakashana kanqa. 12Kriyiq masiykuna, kaytami yach'anaykillapata munani: Chay runakuna mana allinkunata rurar, prisumashanllapa imaqami mana yanqallachu kasha. Ashwanmi chaynu pasaqta rikar imami Jesucristupiqa kusala achka kriyishallapa, nuqa yach'achikushayrayku. 13Chaqa tukuyla runakuna, chaynulla Roma pwiblupa mantaqnin Cesarta kuytaq gwardyakunamapis, karsilpi kuytamayashanrayku yach'ayan nuqaqami Jesucristupi kriyir yach'achikushayraykula prisuqa kani nir. 14Piru chaynu prisu katiymapismi, wakin kriyiq masinchikkunaqa, masta animakur mana imapaq manchakur imalamapischu ashwan mas yach'achikuq qallarishallapa, imanumi Amitunchik Jesucristupi kriyirlami washakayanqallapa nir. 15Chaqa chiqaptaqami Jesucristupaq yach'achikuqkunaqa achka kanllapa. Piru wakinkunaqami nuqa yach'achikuyashaypaq kusata ch'iqnimar, chaynulla nuqamanta mas kayta munar imala yach'achikunllapa. Nataq wakinkuna-shuypaqami mana imapaq yarpur imachu Jesucristulapaq chiqapta yach'achikunllapa. 16- 17Chaymi paykunaqa Jesucristupaq kusalata llakir ima, paypaq yach'achikunllapa imanu kriyir washakananllapapaq nir. Chaqa paykunaqami yach'anllapa, nuqataqami Dyus kach'amasha, Jesucristulapaq maydiyapis yach'achikunaypaq nir. Piru nuqa yach'achikuyashaypaq ch'iqnimar, chaynulla nuqamanta mas kayta munarla Jesucristupaq yach'achikuqkunaqami, imapipis paykunalapaq yarpunllapa. Chaymi kanan nuqa prisu katiymaqa, imanu tukusha nir ima uchachamanayanllapa. 18Chaymi nishaykillapa: Nuqa yupay Jesucristulapi yarpur yach'achikuyar, manaqa paykuna kusa kani ninanlapaq yach'achikuyarmapismi, nuqataqa mana imalapaqpis llakichimanllapachu. Chaqa chaynumapismi Jesucristullapaq yach'achikuyanllapa. Chaymi ashwan kusa aligri kanaymantaqa, mastaraq aligriyanimapis. 19Chaqa yach'ashanami kani, Jesucristupa Santu Ispiritun yanapamashan, chaynulla qamkuna Taytanchikllapa Dyusman mañakushaykillapaqami, mana yanqallachu kar, ashwan byinniypaq kasha nir. 20Chaymi nuqaqa Tayta Dyuspi kusalata kunfyakani mana pinqaypi kar imachu imatapis karanta rurashaq, rimashaq mana manchakurmapischu nir. Chaynami Jesucristo imanu yanapamashantaqa, kanan kawsanaypaqlla katiy, chaynulla wanunaypaqna katiymapis, tukuyla rikanqallapa. 21Chaymi kanan kawsanaypaqlla katinqa tukuy imatapis Jesucristo munashanlata rurarlla kawsanani. Nataq wanunaypaqna kar-shuypaqa kusala shumaqta kawsaqna riyani. 22Piru allita yarputiyqami, kawsanaypaqraq allinqa kanman. Chaqa kawsayarllaqami, Jesucristullapaq yach'achikutiy mas kriyir achkayayanqallapa. Chaynu katinmi, mana yach'anichu wanunaypaqchu allin, manaqachu kawsanaypaqraq nir. 23Nataq manami yach'anichu mayqanninmi kusa allin kanqa nirqa. Chaqa imanupiqami yarpuchiman allin kanman wanur rir Jesucristuwan pullana kanaypaq. Chaynuqami nuqapaqqa kusala mas allin kanman. 24Piru kriyiq masiykuna, imanupiqami yarpuchiman qamkunarayku kawsanaypaq; chaynuqami mas allitana Jesucristupaqqa intrachishunayllapapaq. 25Chaqa allita yarpurmi yach'ashana kani, manaraq wanuyashaqchu nir. Chaymi nuqaqa mana dijashurllapachu qamkunawanraq kashaq. Chaynuqami waran waran yanapar masta animachishaykillapa. Chayna ashwan qamkunaqa Jesucristupi masna kriyir, kusa aligrilana ima kawsanaykillapapaq. 26Chaynuqami watukushuqllapa shamutiyqa, kusa aligrila kar Jesucristuta kusalata alabankillapamapis. 27Piru allita intrakarmi kaynu kawsankillapa: Imata rurarpismi karanlata rurankillapa Jesucristo munashannula. Chaymi imanupi rikashuqllapa shamur, chaynulla mana shamurpismi uyapanaypaq, qamkunaqashi kusalata shachinakunkillapa, chaynulla tukuynikillapashi uk yarpuyla kar, Jesucristupi kriyishaykillapanulla shachinakur kawsankillapa nir. 28Chaynulla imata rurarpismi chay ch'iqnishuqnikillapamantaqa ama manchakur imachu rurankillapa. Chaqa chaynuqami rurayankillapa maydiyaqa chay ch'iqnishuqnikillapaqa limpu chinqanqa nir yach'ar. Piru qamkuna-shuypaqami Tayta Dyus yanapashutinllapa, washakashana kanaykillapapaq chaynuqa rurayankillapa. 29Chaqa yach'ashanchikllapanu qamkunaqa Jesucristupiqa, manami paypi kriyinaykillapapaqlachu kankillapa. Ashwanmi paypi kriyishaykillaparayku qischakanaykillapapaq imana kankillapa. 30Piru chaynu qischakarmapis manami qamkunalachu qischakayankillapa. Ashwanmi nuqapis chaynulla qischakayani. Chaqa allita yach'ashaykillapanu unaymanta-pacha imanumi qischakaq kani nir, chaynullami kananpis qischakayani.